Ўзбек тили ва адабиёти университети 300 нафар талабани қабул қилади – Газета.uz\nЯнги Тошкент давлат ўзбек тили ва адабиёти университети биринчи ўқув йилиди 300 нафар талабани қабул қилади.\n23 май 2016, 17:29 Жамият\nЎзбекистон Президентининг 13 майдаги қарори асосида ташкил этилган Алишер Навоий номидаги Тошкент давлат ўзбек тили ва адабиёти университети 2016-2017 ўқув йилида 300 нафар талабани қабул қилади. Бу Вазирлар Маҳкамасининг янги ОТМ фаолиятини ташкил этиш тўғрисида 13 май куни эълон қилинган ҳамда Президент томонидан имзоланган қарорида ўз аксини топган.\nТаълим йўналишлари бўйича қабул квоталари\nУниверситет Низомий номидаги Тошкент давлат педагогика университети (ТДПУ)нинг Тошкентнинг Яккасарой тумани Ўқитувчи кўчаси 103-уй манзилидаги биноларига жойлаштирилади. Университет қаршисида Алишер Навоий ҳайкали қад кўтаради. Ўз навбатида, ТДПУ Чилонзор туманидаги 1-сонли Тошкент педагогика коллежи биносига кўчади.\nУниверситетга 2015 йилнинг июнидан Ўзбекистон Миллий университети раҳбари бўлган филология фанлари доктори, профессор Шуҳрат Сирожиддинов ректор этиб тайинланди.\n«Газета.uz» 6 803


Жасур Умировнинг жазоси енгиллаштирилиб, озодликка чиқарилди - zarnews.uz\nБугун ижтимоий тармоқларда хонанда Жасур Умировнинг қамоқдан чиққани ҳақида хабарлар ва видео тарқалди.\nТошкент вилояти ички ишлар бош бошқармаси матбуот котиби Бобур Туляганов ушбу ҳолатга ойдинлик киритди.\nМаълум қилинишича, жорий йилнинг 8 июнидаги Олий суднинг кассация инстанциясининг ажримига асосан Умиров Жасур Убайдуллаевич Жиноят кодексининг 57-моддасини қўллаган ҳолда, шунингдек жабрланувчи ва унинг қонуний вакилининг унга нисбатан даъвоси йўқлигини инобатга олган ҳолда унга нисбатан чиқарилган озодликдан маҳрум қилиш жазоси озодликни чеклаш жазосига ўзгартирилган.\n2021 йил 9 июнь куни юқоридагиларга асосланиб, Ж.Умиров Жазони ижро этиш колониясидан озод қилинди.\nЭслатиб ўтамиз, 2 февраль куни жиноят ишлари бўйича Каттақўрғон шаҳар судида судланувчи Жасур Умировга нисбатан суд ҳукми эълон қилинган эди. Унга кўра Ж. Умиров Жиноят кодексининг 118-моддаси (номусга тегиш) 1-қисми билан айбли деб топилиб, 5 йил муддатга озодликдан маҳрум этилган эди.\nТеглар: Жасур Умиров


9 та маслаҳат: ҳаттоки телефон ёрдамида аъло суратлар олиш | LifeHaq.uz\n9 та маслаҳат: ҳаттоки телефон ёрдамида аъло суратлар олиш\nҲозирда барчамиз профессионал фотосуратчига айланиш бўсағасига турибмиз. Ҳақиқий касб эгалари бу фикрга қўшилмасада, қўлимиздаги смартфонлар тобора яхшиланмоқда.\nТўғри, баъзан кўплаб функцияларни тушуниш қийин кечади, шу боис телефондаги суратларни сифатли ва аъло қилишга оид маслаҳатларни тақдим этамиз.\nАвтофокус режимида биз кадрда нима муҳиму, нима йўқлиги ҳақидаги қарорни машинага ишонамиз. Ишонинг, инсон буни яхшироқ бажаради. Бундан ташқари, қўлда созланган фокус экспозицияни ҳам тузатиш имконини беради.\nКадрга композиция қўшиш\nКадрга буюмлар қўшишга ҳаракат қилинг – сурат яшай бошлайди ва унда ўқиш истагини ҳосил қиладиган воқеа пайдо бўлади. Бироқ, бунда меъёрга амал қилиш зарур: агар композиция ортиқча юкланса, у оддий тартибсизликка айланади.\nЧақноқни танлаб ёқиш\nЎрнатилган чақноқ ҳақида унутинг. У ҳажмин ўлдиради. Бироқ, бу қоидада истисно ҳам бор: чақноқдан юздаги ортиқча сояларни олиб ташлаш учун қуёшли кунда фойдаланиш мумкин.\nЭндиликда фильтрлар ёмон дид аломатидир. Фильтрлар ўрнига яхшиси ёрқинлик, контраст ва кескинликни созлашга ҳаракат қилинг. Яшасин табиийлик!\nТўғри фон танлаш\nАгар «мушукни топ» мавзусида сурат олаётган бўлмасангиз, унда оқ шубада оппоқ қорда суратга тушмаган маъқул. Фонга эътибор беринг: у қарама-қарши рангда бўлиши ва суратни яширмасдан қайд этиши керак.\nКеракли ракурсни танлаш\nЗўр кадр чиқиши ёки мутлақо дидсиз нарса ҳосил бўлиши ракурс танловига боғлиқ. Масалан, ҳаракатсиз объектлар кичик бурчак остида суратга олинса, улар бузилгандек кўринади. Тепадан, пастдан, ён томондан – фарқи йўқ, асосийси ракурс шаклга урғу бериши керак.\nТелефонни ушлаш қулай\nТелефонни икки қўллаб ушланг, янада яхшиси тирсакларингиз билан ён томонга таянг. Балки сезилмас, аммо барчанинг қўли титрайди. Камера ҳаммасини сезади ва сурат аниқ чиқмайди.\nЁруғлик ҳақида ўйлаш\nЭнг яхши ёритиш – кундузги ёруғликдир. Сунъий ёритиш созлаши билан бошни қотиришни истамайсангиз табиийликни танланг.\nСуратлар хира чиқаётгани сезиляптими? Эҳтимол объектив шунчаки бармоқлар изи ва чангдан кирлангандир. Суратга олишдан аввал уни мато билан артинг.\n25/08/2020 12:50:00 11 0 Манба: adme.ru\nҚиммат камера, штатив ва объектив сотиб олдингиз ва суратларингиз автоматик тарзда яхши чиқади деган умиддамисиз?\nҚишда фотосессия ўтказиш учун ғоялар\nИлк шудринг, биринчи қор, қишнинг дастлабки ойи... Романтик фотосессия ўтказиш учун арзирли сабаб...\nЛайфхак – омадли суратнинг 9 қоидаси\nИжтимоий тармоқдаги суратингизни алмаштиришдан олдин мазкур хийлалардан фойдаланинг.\n12 та лайфхак ва махсус қурилмаларсиз ноёб суратлар олишни ўрганамиз\nМахсус аппаратурасиз яхши суратлар олиш имконини берадиган айрим “тежамкор” ҳийлалар ҳам бор.\n15 та ажойиб маслаҳат ҳақиқий сурат устасига айланишга ёрдам беради\nҚуйидаги камерага оид оддий маслаҳатлар билан сиз ҳам ажойиб кадрларни ярата оласиз!\n20+ кадр сураткашнинг тасаввури бойлигидан далолат беради\nСиз кўзга ташланмайдиган фонда эътиборни тортадиган суратни олишни эплармидингиз?\nКўзгули фотоаппарат танлашда фаолиятни энди бошлаётганларга маслаҳатлар\nМегапикселлар, матрица, фокусли масофа, диафрагма, кенгайтма ва бошқа ўлчамлар...


Тошкент автобусларида табақалаштирилган йўл кира ҳаққини тўлаш 2021 йилнинг биринчи ярмидан жорий қилинади. Кира ҳаққи 700 сўмдан 1400 сўмгача бўлиши кутилмоқда Ўзбекистон янгиликлари\nТошкент автобусларида табақалаштирилган йўл кира ҳаққини тўлаш 2021 йилнинг биринчи ярмидан жорий қилинади. Кира ҳаққи 700 сўмдан 1400 сўмгача бўлиши кутилмоқда\nЎзбекистон, Тошкент – Batafsil.uz. “Таҳлилнома” кўрсатуви репортажига ҳавола қилган ҳолда мухбиримиз хабар беришича, Тошкент автобусларида табақалаштирилган йўл кира ҳаққини тўлаш 2021 йилнинг биринчи ярмидан жорий қилинади. Кира ҳаққи 700 сўмдан 1400 сўмгача бўлиши мумкин.\n"Кейинги йилнинг биринчи чорагида табақалаштирилган тарифларни жорий қилиш ва йўналишларни мақбуллаштириш бўйича ишларни якунлаймиз. Бундан ташқари, Ўзбекистон Мустақиллиги куни арафасида тезюрар BRT автобуслари учун иккита махсус полоса қурилишини ниҳоясига етказамиз",-деди Транспорт вазири Илхом Маҳкамов.\nТошкент шаҳар транспорт бошқармаси бошлиғи Анвар Жўраевнинг айтишича, пойтахтимизда еттита тезюрар автобус йўналиши бўлади.\n"Тошшаҳартрансхизмат" бошқармаси бошлиғи Бердах Разиевнинг айтишича, ҳозирда BRT лойиҳаси дунёнинг 175 шаҳрида қўлланилиб, ҳар куни 34 миллион кишини ташийди. Жамоат транспортининг бу тури, айниқса йўл майдони етарли бўлмаган жойларда ўз самарасини намоён қилган.\n"Таклиф этилган BRT линияларидан бири "Абу Саҳий бозори-Чорсу бозори (узунлиги 17,7 км)” йўналиши бўйича жорий қилинади. У 26та бекатдан иборат бўлиб, автобус тезлиги соатига 25.5 километрни, чўққили пайтларда эса автобуслар сони еса 16 +2ни ташкил қилади. Автобуслар оралиғи 5 дақиқа бўлади", - деди Разиев.\nУнинг сўзларига кўра, BRT лойиҳасининг тўлиқ амалга оширилиши натижасида барча йўловчи ташиш ишлари ушбу турдаги тезюрар транспортга ўтиши муносабати билан бошқа автобуслар мазкур йўллардан ҳаракатланмайди.


Ўзбекистонлик дзюдочи Будапешт Гран-присида шоҳсупадан жой олди\nСпорт 23:44 / 12.07.2019 7065\nБудапештда дзюдо бўйича Гран-при турнири биринчи кун баҳслари якунига етди.\nУнда жами тўрт вазнда ғолиб ва совриндорлар аниқланди. Ўзбекистонлик Шаҳрам Аҳадов -66 кггача вазнда 3-ўринни эгаллаб, бронза медалига сазовор бўлди.\nЭркаклар ўртасида -60 кг вазнда қозоғистонлик Елдос Сметов Гран-при ғолиби бўлди. Кейинги ўринларни Болбаатар Ганбат, Й.В. Янг ва Т.Торникелар эгаллади. Бу вазнда баҳсларда қатнашган ўзбекистонлик дзюдочилардан Комрон Нуриллаев 3-даврада бўлажак чемпион Елдос Сметовга ютқазиб қўйганди. Иккинчи иштирокчи Шарофуддин Лутфуллаев яримфиналгача муваффақиятли йўлни босиб ўтди, аммо финал остонасида Болбаатар Ганбатга, учинчи ўрин учун курашда эса Й.В. Янгга имкониятни бой берди ва 5-ўринда қолиб кетди.\n-66 кг вазнли полвонлар баҳсларида иштирок этган икки нафар ўзбекистонликдан бири Сардор Нуриллаев иккинчи давраданоқ мусобақадан чиқиб кетгани хабар қилинган эди. Иккинчи дзюдочи Шаҳрам Аҳадов эса жамоа ҳисобига турнирдаги илк медални ёздириб қўйди. У биринчи даврада германиялик С.Мануелни, иккинчи даврада россиялик А.Григорянни, кейин Перез Романни, гуруҳ ғолиблиги учун баҳсда Б.Шмаиловни енгди ва яримфиналга чиқди. Бу босқичда Ҳ.Ганболдга ютқазиб қўйди. Учинчи ўрин учун кечган курашда исроиллик Т.Фликкердан устун келди.\nБу вазнда мўғулистонлик Ҳ.Ганболд тенгсиз топилди. У финалда қозоғистонлик Елдос Жумакановдан устун келди. Яна бир учинчи ўрин Михаил Пулияевга насиб қилди.\nАёллар ўртасида -48 кг вазнли дзюдочилар баҳсларида Тонаки Фуна тенгсиз бўлган бўлса, -52 кглилар беллашувларида яна бир япониялик Маида Чишима ғолиб бўлди. -57 кг вазнда эса бразилиялик Рафаэла Силва тенгсиз бўлди.\nГран-прининг кейинги кунида эркаклар -73, -81; қизлар -63, -70 кггача вазнда татамига тушадилар.


Иқтисодий тадқиқотлар ва ислоҳотлар маркази май ойи учун Ишбилармонлик фаоллиги индексини эълон қилди — Review.uz\nМай ойида Ишбилармонлик фаоллиги индекси карантин чекловларининг апрель ойида содир бўлган тарихий пасайишдан мўтаъдил даражада бўлсада ошганлиги кузатилди. Бу эса иқтисодиётда ишбилармонлик фаоллиги тиклана бошлаганлигидан далолат беради.\nИқтисодий тадқиқотлар ва ислоҳотлар маркази томонидан баҳоланган Ишбилармонлик фаоллиги индекси (ИФИ) 2020 йил май ойида қуйидагиларни ташкил этди:\n2020 йил апрель ойига нисбатан – 1056 бирликни (ўсиш – 5,6%);\n2019 йилнинг май ойига нисбатан – 930 бирликни (пасайиш – 7,0%);\n2015 йил январь ойига нисбатан – 1390 бирликни (ўсиш – 39,0%).\nЖорий йилнинг май ойида Ишбилармонлик фаоллиги индекси карантин чекловларининг апрель ойида содир бўлган тарихий пасайишдан мўътадил даражада бўлсада ошганлиги кузатилди. Бу эса иқтисодиётда ишбилармонлик фаоллиги тиклана бошлаганлигидан далолат беради. Шунга қарамай, ИФИ кўрсаткичлари ҳалигача ўтган йилнинг шу ойига ва базис даврига нисбатан рецессия даражасида қолмоқда.\n1-расм. 2020 йилнинг май ойида ИФИ ўтган ойга нисбатан 5,6 фоизга ошган\n2020 йилнинг май ойида ишбилармонлик фаоллиги индекси ўтган ойга нисбатан 5,6 фоизга мўтадил равишда ўсиб, 1056 бирликни ташкил этиши қуйидаги компонентлар даражасидаги ўзгаришларга боғлиқ бўлган:\nхўжалик юритувчи субъектларнинг банк ҳисобварақаларидаги операциялар сони 7,6 фоизга ошган;\nфаолият кўрсатаётган хўжалик юритувчи субъектлар бўйича компонент 0,5 фоизга ошган;\nтовар-хом ашё биржасида хом ашё сотиб олиш жадаллиги 3,0 фоизга камайган;\nтовар белгилари бўйича компонент 2,3 баробарга ошган.\nҲудудлар кесимида Бухоро вилоятида энг юқори кўрсаткич қайд этилган\n2020 йил май ойида Ишбилармонлик фаоллиги индекси республиканинг барча ҳудудларида ўтган ойга нисбатан ўсиш кузатилган. Хусусан, Бухоро (43,8%), Сурхондарё (40,1%), Самарқанд (35,3%), Жиззах (32,0%), Андижон (29,2%), Қашқадарё (24,2%), Навоий (24,1%) вилоятларида ва Тошкент шаҳрида (22,8%) сезиларли даражада ўсиш кузатилган (2-расм).\n2-расм. 2020 йил май ойида ҳудудлар кесимида ишбилармонлик фаоллиги индекси\n2020 йил май ойида банклараро тўлов операциялари сони 4 054,8 минг тани ташкил этди ва ўтган ойга нисбатан 287,3 минг транзакцияга (7,6%) кўпайган. Шунингдек, ўтган йилнинг мос даврига нисбатан 34,7 фоизга кескин камайиш кузатилмоқда. ИФИнинг ушбу компоненти базис давр (2015 йил январь) билан солиштирганда 6,4 фоизга камайган.\nСамарқанд ва Андижон вилоятларидан ташқари барча ҳудудларда банклараро тўлов операциялари сони ошган.\n2020 йил май ойида юридик шахслар ўртасидаги банк операциялари сони ўтган ойга нисбатан Самарқанд ва Андижон вилоятларидан ташқари барча ҳудудлар бўйича ошган. Сезиларли даражадаги ўсиш Наманган (13,9%), Фарғона (13,9%), Жиззах (10,4%) вилоятларида ҳамда Тошкент шаҳрида (12,3%) кузатилган.\n2020 йилнинг май ойида ИФИнинг биржа компоненти 0,970 бирликни ташкил этди ва ўтган ойга нисбатан 3,0 фоизга пасайиши кузатилди. Ушбу компонентнинг пасайиши битимлар сонининг камайганлиги билан боғлиқ.\nМай ойи натижаларига кўра Республика товар-хом ашё биржасида 24 082 та битим имзоланган бўлиб, апрель ойига (51 027 та) нисбатан 26 945 та битимга (2,1 баробар) камайган. Биржада товарлар савдоси умумий айланмаси ҳажми 2020 йил май ойида 3 332,5 млрд. сўмни ташкил этиб, ушбу кўрсаткич ўтган ойга нисбатан 11,4 фоизга ошган.\nФаолият юритаётган хўжалик субъектлари бўйича компонент 2020 йил май ойида 1,0047 бирликни ташкил этиб, ўтган ойга нисбатан 0,5 фоизга ошган.\n2020 йил май ойида фаолият юритаётган хўжалик юритувчи субъектлар сони ўтган ойга нисбатан 7 467 тага кўпайиб, 464 300 тани (2020 йилнинг апрель ойида 456 833 та) ташкил этди.\nЙирик тадбиркорлик билан шуғулланувчилар сони 87 тага камайган\nҲисобот даврида кичик корхоналар сони 362 583 тагача етиб, ўтган ойга нисбатан 6 882 тага ошган. Фермер хўжаликлари сони 97 983 тадан 98 655 тагача (672 тага) кўпайган. Йирик тадбиркорлик билан шуғулланаётган субъектлар сони 3 062 тани ташкил этиб, 2020 йил апрель ойига нисбатан 87 тага камайган.\n2020 йил май ойида савдо белгилари муҳофазаси бўйича бизнес фаоллиги индекси 2,333 бирликни ташкил этиб, ушбу кўрсаткич ўтган ойга нисбатан 2,3 баробарга ошган. Жорий йилнинг май ойида юридик шахслар томонидан 42 та товар белгилари ва товар номлари рўйхатга олинган.


Мазкур муаммо бўйича БМТ ва Ўзбекистон ўртасида ўзаро ҳамкорлик механизми ишлаб чиқилди. БМТ ва Марказий Осиё давлатлари раҳбарларининг 1993 йил мартда Қизил Ўрдада, 1994 йил январда Нукус шаҳрида, 1994 йилнинг март ойида Тошҳовузда учрашувлари ўтказилди. 1995 йил 20 сентябрда Нукус шаҳрида Марказий Осиё давлатлари ва ҳалқаро ташкилотларнинг Орол денгизи ҳавзасини барқарор ривожлантириш муаммолари бўйича Декларацияси қабул қилинди.\nШундан сўнг, 1997 йил февралда Марказий Осиёдаги беш давлат бошлиқлари ва БМТ вакиллари иштирокида Олмаота учрашуви ташкил қилинди. Унда Орол муаммосини ҳал этиш бўйича ташкилий тузилмаларни такомиллаштириш тўғрисида қарор қабул қилинди. Оролни қутқариш Халқаро фондининг таркиби ва ижроия қўмитаси тузилди.\n1991 йилда Бирлашган Миллатлар Ташкилотининг атроф-муҳит бўйича дастури (ЮНЭП) Орол денгизи фожиасининг қамрови ва жиддийлиги борасида дастлабки баҳолашни амалга оширди. 1992 йил Жаҳон банки (ЖБ) миссияси Орол денгизи ҳавзаси ва Орол бўйи ҳудудидаги ҳаётга экологик, институционал ва ижтимоий-иқтисодий баҳо бериш бўйича иш бошлади. Натижада Жаҳон банки миссияси Орол денгизи танглиги оқибатларини енгиллаштириш бўйича уч босқичли дастурни ишлаб чиқди.\n2010 йил 4-5 апрель кунлари БМТ Бош котиби Пан Ги Мун Ўзбекистонга ташриф буюриб Нукус шаҳрида Орол бўйидаги экологик вазиятни яхшилаш борасида амалга оширилган ишларга бағишланган тақдимот маросимида иштирок этди ва Орол бўйидаги экологик вазият билан яқиндан танишди. Президент Ислом Каримов билан учрашганида, "Ўзбекистон ва БМТ ўртасидаги умумий масалаларни ҳал этиш доирасида ўзбекистонлик ҳамкорларимиз билан биргаликда ишлашдан мамнунман. Орол денгизини кўриб, бу фалокатнинг бутун минтақа экотизимига етказган салбий таъсири нечоғлик катта эканлигига ишонч ҳосил қилдим. Мураккаб экологик шароитда яшаётган одамлар билан учрашдим. Қарийб бутун минтақа аҳолиси бошдан кечираётган офатни тасаввур қилишнинг ўзи оғир", дея таъкидлаб, давлатимиз раҳбарининг бу борадаги ташаббуслари нақадар асосли ва муҳим эканлигини яна бир бор эoтироф этди.\nПан Ги Мун Орол муаммосини ҳал этишга кўмаклашишга, ушбу экологик фожиа оқибатларини бартараф қилиш учун БМТнинг эксперт салоҳияти, молиявий ва бошқа ресурсларини жалб этиш борасида барча саъй-харакатларни сафарбар қилишга тайёр эканини билдирди.\nБМТ Бош Ассамблеясининг қарори билан 2005-2015 йиллар "Сув ҳаёт учун" ҳаракати халқаро ўн йиллиги эълон қилинди. Ўзбекистон бу ҳаракатда фаол қатнашмоқда.\nЎзбекистон ҳаммуаллифлигида ишлаб чиқилган "Оролни қутқариш халқаро жамғармасига БМТ Бош Ассамблеясида унинг кузатувчилик мақомини бериш" тўғрисидаги резолюция унинг 63-сессиясида барча аъзо давлатлар томонидан қўллаб-қувватланган муҳим ҳужжатлардан бири бўлди. Пан Ги Мун Марказий Осиё давлатлари томонидан Оролни қутқариш ҳалқаро жамғармаси доирасида амалга оширилаётган саъй-ҳаракатларни тўла қўллаб-қувватлади.\nОрол денгизи муаммоларини ҳал этиш сув-энергетика ресурсларидан оқилона ва самарали фойдаланиш масалалари билан бевосита боғлиқ. Шу ҳолни назарда тутиб, Ўзбекистон БМТ конвенцияларига биноан трансчегаравий дарёлардаги барча гидроэнергетика лойиҳаларини БМТ шафелиги остида халқаро экспертизадан ўтказиш нуқтаи назарини қатoий илгари суради.\nПрезидентимиз раҳнамолигида Орол ва Оролбўйида вужудга келган муаммоларга барҳам бериш мақсадида кенг миқёсда амалий ишлар изчил равишда олиб бориляпти. Урганч шаҳрида ўтказиладиган халқаро анжуман ҳам Оролни қутқариш халқаро жамғармасига раислик қилаётган Ўзбекистон томонидан таклиф этилган ва БМТ Бош Ассамблеясининг 68-сессиясида расмий ҳужжат сифатида тарқатилган "Орол денгизи қуришининг оқибатларини бартараф этиш ва Орол бўйида экотизимлар ҳалокатининг олдини олиш бўйича чора-тадбирлар дастури"ни амалга ошириш доирасида ўтказилмоқда.\nХулоса қилиб айтганда, бугунги кунда Орол глобал, кенг кўламли, бутун сайёрамизга дахлдор муаммолардан биридир. Шу боисдан ҳам Ўзбекистон ва БМТнинг бу борадаги ўзаро ҳамкорлиги катта аҳамиятга эга. Чунки бу ҳамкорлик самараси минглаб инсонлар тақдирини, турмуш тарзини янада яхшилашга хизмат қилади.


Yenı Şafak: “Тўрт кишилик қатл рўйхати” « Ўзбекистон Халқ Ҳаракати\nYenı Şafak: “Тўрт кишилик қатл рўйхати”\n13 December 2014 - 13:02\nШу йилнинг 10 декабр куни Туркиянинг Истанбул шаҳрида Абдуллоҳ Бухорий номи билан танилган Мирзағолиб Ҳамидовнинг отиб ўлдириши турк матбуотида анча шов-шувларга сабаб бўлди. Хусусан, Yenı Şafak газетасида эълон қилинган навбатдаги хабарда Зайтинбурни мавзесида ўлдирилган Абдуллоҳ Бухорий суиқасдининг парда орқасидан рус ва ўзбек махсус хизматларининг тўрт кишилик қатл рўйхати чиққанлиги ёзилади. Уч ой илгари тайёрлангани айтилаётган ушбу рўйхатда Ўзбекистон Халқ Ҳаракати лидери Муҳаммад Солиҳ, ўғли Тимур Солиҳ, Қирғизистонлик Рашод қори ва бир неча кун олдин ўлдирилган Абдуллоҳ Бухорийларнинг исмлари жой олган.\n“Ўзбек махсус хизматлари тарафидан ушбу қатл рўйхатининг тайёрланишида рус махсус хизматларининг ҳам кўмаги борлиги айтилмоқда. Рўйхатда ўлдирилган Бухорийнинг ёнида Ўзбекистон Халқ Ҳаракати лидери Муҳаммад Солиҳ, ўғли Тимур Солиҳ ва Қирғизистонлик Рашод қориларнинг ҳам борлиги аниқланди. Бухорийнинг қатл рўйхатида исми борлиги ҳақида суиқасддан олдин хабари бўлгани маълум бўлди”, – дейилади хабарда.\nБирлаштирувчи нуқта – Каримов режимига қаршилик\nЎзбекистон Исломий Ҳаракати вакиларидан бири эканлиги айтилаётган Абдуллоҳ Бухорий Афғонистондаги фаолиятини тарк этиб Истанбулга кўчиб ўтган. Ҳақиқий исмий Мирзоғолиб Ҳамидов бўлган Абдуллоҳ Бухорийнинг ўзбек ва рус хавфсизлик хизматлари тарафидан таҳдид сифатида кўрилгани ва қатл рўйхатига киритилгани аниқланган. Тайёрланган қатл рўйхатига Абдуллоҳ Бухорий, Тимур Солиҳ ва Рашод қориларнинг расмлари ҳамда қисқача биографиялари ҳам илова қилинган. Бундан ташқари, Муҳаммад Солиҳ учун ҳадаф нуқтаси сифатида бевосита ўзи яшаётган уй кўрсатилгани маълум бўлган. Қирғизистонлик Рашод қорининг ўзбеклар ва қирғизлар тарафидан эҳтиром қилиниши, унинг диний мавзудаги маърузалари режимга таҳдид сифатида кўрилгани айтилади.\nЎлим сабаби – Каримовни танқид қилганлик\nАбдуллоҳ Бухорийнинг ҳам маърузаларида Каримовга қарши гапиргани ва бу маърузаларнинг Каримов эътиборига тушгани айтилмоқда. Президент Каримовнинг Ўзбекистонга қарши “ҳарбийларни тайёрлашмоқда” деган иддаоси билан қатл рўйхатига киритилган Абдуллоҳ Бухорийга нисбатан таҳдидларнинг уч ой илгари бошлангани аниқланган. Бухорийнинг Каримов тарафидан “зарарли унсурлар” тоифасига киритилгани ва таҳдид сифатида кўрилгани айтилади. Қатл рўйхатига исми киритилган Ўзбекистон Халқ Ҳаракати лидери Муҳаммад Солиҳга нисбатан илгари ҳам икки маротаба суиқасд тайёрланган ва янги қатл рўйхатига киритилган. Унинг ўғли Тимур Солиҳ эса илк маротаба қатл рўйхатига киритилган.\nСайловлар арафасидаги мудҳиш жиноятлар\nЎзбекистон Халқ Ҳаракати лидери Муҳаммад Солиҳ Yeni Şafak газетасига берган интервюсида Бухорий жинояти Каримовнинг сайлов кампанияси эканини тилга олади.\nЖумладан: “21 декабрда парламентга сайловлар бўлиб ўтади. 2015 йилнинг март ойида Президент сайловлари бор. Эски тажрибага таяниб тахмин қиламанки, жиноятлар сайловлар арафасида қасддан содир қилинмоқда”, – дейди у.\nШунингдек, Муҳаммад Солиҳ 2007 йилда қирғизистонлик журналист Алишер Соиповнинг ҳам сайловлар арафасида ўлдирилганини таъкидлайди. Алишер Соипов ўз мақолаларида Каримов режимини кескин танқид остига олган ва айни пайтда журналистнинг ўзбек мухолифати етакчиси Муҳаммад Солиҳ билан яқин алоқада бўлгани айтилади. Бундан ташқари, Муҳаммад Солиҳ 2011 йилда Ўзбекистон Халқ Ҳаракати аъзоси Фуад Рустамхўжаевнинг ҳам ўзбек махсус хизматлари тарафидан ўлдирилганини таъкидлайди.\nСуиқасдни амалга оширувчиларга берилган ҳужжатлар\nҚатл рўйхатида ўзбек мухолифати етакчиси Муҳаммад Солиҳ, ўғли Тимур Солиҳ, Рашод қори ва ўлдирилган Абдуллоҳ Бухорийнинг расми, улар ҳақида батафсил маълумотлар ва яшаётган жойлари ҳақидаги маълумотлар борлиги маълум бўлди.\nҚотилларга харитали кўрсатма\nКаримов режими тарафидан тайёрлангани аниқланган қатл рўйхатида Ўзбекистон Халқ Ҳаракати лидери Муҳаммад Солиҳ яшаётган уйнинг харитадаги жойлашуви ҳам кўрсатилган.\nYenı Şafak газетаси хабари асосида тайёрланди


Яманда "Ал-Қоида"нинг бир қатор етакчилари қўлга олинди\n01:07 / 23.04.2017\nЯман армиясининг аксилтеррорчилик бўлинмаси Яман жанубидаги Хардамаут вилоятида "Арабистон яриморолидаги Ал-Қоида" террорчилик тармоғининг бир неча дала қўмондонини қўлга олиш бўйича операция ўтказди. Бу ҳақда Яман ҳукуматини қўллаб-қувватловчи араб коалицияси штабида 22 апрелда маълум қилинди.\nМавжуд маълумотларга кўра, махсус кучлар ва коалициянинг авиацияси иштирокидаги операция 22 апрелга ўтар кечаси амалга оширилган. Тезкор ҳаракатлар натижасида тармоқнинг бир неча етакчиларини қўлга олишга муваффақ бўлинган, улардан кўпчилиги бошқа давлатлардан ёлланган жангарилардир. Жангарилар Яман жанубида бир қатор терактларни амалга оширмоқчи бўлишган.\nЯман ҳарбийлари қўлига тушган дала қўмондонлари орасида "яманлик аз-Заркавий" сифатида маълум бўлган жангарилар етакчиси ҳам бўлган. Аз-Заркавий дейилганда "Ал-Қоида"нинг Ироқдаги бўлими етакчиси, иорданиялик Абу Мусаба аз-Заркавий назарда тутилган. У 2006 йилда йўқ қилинган.\nHercules самолёти ҳарбий устидан бор-йўғи бир неча метр баландликдан учиб ўтди (видео)\n22:28 / 20.05.2018\nРоссия: АҚШ ИШИД таҳдиди ҳақида гапирмаяпти ва «Ал-Қоида»ни эсдан чиқариб қўйди\n09:44 / 04.05.2018\nИШИД ва «Ал-Қоида» даромадлари таққосланди\n09:03 / 04.05.2018


Россияда гаражнинг ичида нарколаборатория ташкил қилган ўзбекистонлик 9 йилга қамалди\n10:31 / 09.08.2017\nБошқирдистонда гаражнинг ичида нарколаборатория ташкил қилиб, у ерда 92 туп наша гиёҳвандлик воситасини сотиш мақсадида етиштирган ўзбекистонлик фуқаро 9 йил ва 4 ойлик қаттиқ режимдаги колония жазосига маҳкум этилди. Бу ҳақда Россия Бош прокуратураси сешанба куни хабар қилган.\nАниқланишича, ушбу шахс февралда Альшеевск туманининг Раев қишлоғидаги гаражни ижарага олган. Сўнг бу ерда гиёҳвандлик воситасини етиштириш учун махсус ёритиш қурилмалари, газли ва ультрабинафша чироқлар, ҳарорат ўлчагичлар, таймерлар сотиб олган. Шу тариқа, у 92 туп нашани сотиш мақсадида етиштирган.\n"Суд эркакни 9 йил ва 4 ойга қаттиқ режимдаги ахлоқ тузатиш колониясига маҳкум этди", - дейилади хабарда.\nгараж Бошқирдистон нарколаборатория\nБошқирдистонда ўзбекистонлик шахс ўз ҳамюртининг қотилига айланди\nБошқирдистонда болалар мактабга болта билан қуролланган ҳолда бормоқда


Ошуро кунига бағишланган махсус эшиттириш - Parstoday\nсентябр 20, 2018 12:10 Asia/Tashkent\nОшуродаги қаҳрамонликлар шукуҳи\nАссалому алайкум, қадрли тингловчилар!\nИмом Ҳусейн (а)нинг шаҳодат айёмлари муносабати билан барчангизга ҳамдардлик изҳор этамиз ва “Ошуродаги қаҳрамонликлар шукуҳи” мавзусига бағишланган махсус эшиттиришни эътиборингизга ҳавола этамиз.Бизни тинглаб боринг.\nИсломий тарбия нигоҳидан, одамлар шахсиятини шаклланишида таъсир етказувчи омиллардан бири дин пешволаридан ибрат олишдир. Инсониятнинг ижтимоий тарихи кўрсатганки, кишилик жамиятида бу каби намуналар бўлмаса, одамлар ўзларининг зоҳирий, ақлий ва иймонли ҳаётларида саргардон бўлишади ва ҳайрон қолишади. Жамиятда кучли, ҳаракатчан ва салобатли кишиларни тарбиялаш учун мангу қолувчи намунали шахсиятларга эҳтиёж сезишади.\nИмом Ҳусейн (а) ва Ошуро кунида кўрсатилган қаҳрамонлик одамлар учун гўзал ибрат олиш намуналарини намоён қилган. Бу қаҳрамонлик бениҳоят шукуҳли бўлиб, одамларга самарали сабоқ бўлган.\nҲусейн ибн Али (а) раҳбарлигида Ошуродаги уйғонишнинг буюк жилваларидан бири – бу инсоний каромат ва иззат ҳисобланади. Иззат-эҳтиром инсонга тавсиф этиб бўлмас чидамлилик, устуворлик, қудрат, енгилмаслик ва нафс буюклигини бағишлайди. Бу уйғонмоқлик шундай бир ҳолатдирким, кишини нафақат золимлар қаршисида хору зор этмайди, балки унинг иззат ва устуворлигига янада куч бағишлайди. Каромат ва улуғворликнинг маъноси эса ҳар қандай пасткашлик, разиллик ва заифликдан узоқда бўлиш демакдир.\nИнсоний каромат исломий бир қадрият сифатида ҳамиша аҳамият ва диққат марказида бўлиб келган. Каромат (улуғворлик)га эга бўлган инсон шундай бир руҳий юксакликда бўладиким, ўзини турли пасткашликлар ва олчоқликлардан узоқда сақлайди ва барча ҳолатларда ўзининг ҳурмат ва шахсиятини муҳофаза этади. Бундай инсон касб этган ўзининг каромати ва иззати билан ҳаётда юз берадиган турли ҳодисалар баробарида енгилмайди ва энг оғир мусибатлар ва машаққатлар қаршисида эса матонат билан устувор туради. Чунончи, Имом Ҳусейн(а) ана шундай буюк шахслар жумласидан эдилар. Бу улуғ инсон хорлик, пасткашлик ва қўрқоқликлар баробарида таслим бўлмадилар. Ҳолбуки, ул ҳазрат Ошуро куни Карбало заминида инсон тасаввурига сиғмайдиган энг оғир ва мудҳиш ҳодисалар ва жиноятлар билан юзма-юз бўлдилар. Ул зотнинг фарзанд ва вафоли ёронларининг ҳаммаси қурбон бўлишди, оила аъзоларини эса асир қилиб олишди. Ул ҳазратнинг танаси қилич билан тилиб ташланган бўлса-да, аммо руҳияти устувор ва мустаҳкам қолди.\nИмом Ҳусайн(а) инсоний каромат ва иймон иззатига эга бўлиб, бу йўлда устувор қолиш учун қонли ўлимни қабул қилдилар. Ҳақиқатан ҳам Имом Ҳусейн(а) ўзликни англаб етишни инсониятга ўргатиб, инсоний каромат ва иззатни муҳофаза этдилар. Имом Ҳусайн (а) тафаккурида иззат ва каромат (улуғворлик)га эга бўлиш учун зоҳирда мағлубиятга дуч келиш мувафаққиятсизлик эмас, балки ҳақиқий ғалаба қозониш саналади. Шунинг учун ул зот Ошуро кунида шундай марҳамат қилдилар:\n«Агар мағлуб бўлсак ва ҳалок бўлсак ҳам, ҳеч қачон енгилган бўлмаймиз, чунки ушбу йўлда биз учун мағлуб бўлиш йўқдир.»\nУшбу инсоний каромат ва иззат-эҳтиром Имом Ҳусайн(а)га Ибн Зиёднинг разилликлари баробарида таслим бўлишга ижозат бермади.\nНафақат дин, балки инсониятга аҳамиятсиз ва бепарво бўлган шахслар инсоний қадриятларни масхара этиб, Расули Акрам (с) набираси имом Ҳусайн ибн Али (а)га ҳам ҳурматсизлик қилиш пайида эдилар. Аммо ул ҳазрат ҳеч бир саросима ва қўрқувга тушмасдан уларга матонат билан қаршилик кўрсатдилар ва ул ҳазратга Язидга байъат қилиш таклифини берган шахсларга шундай дедилар:\n«Огоҳ бўлингизким, Язиднинг бу пасткашлиги мени қилич тортиш билан хору зор бўлиш ўртасида қўйган! Лекин разиллик ва хорликка нисбатан бизнинг таслим бўлишимиз амри маҳолдир. Худо, Унинг Расули, иймонли ва покиза инсонлар бунга рози бўлишмайди.»\nҚадрли тингловчилар, сиз муқаддас Машҳад шаҳридан эфирга узатилаётган бир соатлик оқшомги дастуримизда Имом Ҳусейн (а)нинг шаҳодат айёмларига бағишланган махсус эшиттиришни тинглаяпсиз. Сиз ушбу эшиттиришнинг матнини ўқиш ва садосини тинглаш имконига радиомизнинг интернет сайти ParsToday.com/uz орқали хоҳлаган пайтда эга бўлишингиз мумкин.\nАзизлар, радиомизнинг ҳаво тўлқинларидан узоқлашманг. Эшиттиришимиз давомига диққатингизни жалб этамиз.\nИмом Ҳусейн(а) ушбу сўзлари ила шаҳид бўлиш билан хорлик, пасткашлик ва қабиҳликка тан бериш ўртасида қарор топганларини эълон қилиш билан хорлик ва пасткашликни қабул қилиш номуносиб иш эканлигини уқтирдилар. Зеро, ул ҳазрат Парвардигори карим инсоннинг иззат-эҳтироми ва каромати (улуғворлиги)ни хоҳлайди ва оламларнинг Яратгувчиси, Расулуллоҳ (c) ва мўминларнинг барчалари хору залиллик ва пасткашлик билан бирга бўлган ҳаётни қабул қилишмайди, деб таъкидлайдилар.\nИмом Ҳусайн(а) Язидга байъат қилиш таклифини қабул қилсалар эди, Язид ва Уммавийлар ҳукуматига машрулик ва қонунийлик бағишлаш маъносида бўларди. Ва бу эса имом Ҳусайн(а) қабул қила олмайдиган амаллар жумласидан эди. Шунинг учун юқорида зикр этилган сўзларга қўшимча ўлароқ, ул ҳазрат шундай марҳамат қиладилар:\n«Аллоҳ таоло номига онт бўлсинки, мен хору залиллик қўлини сизлар томон узатмайман ва қул бўлган шахслар каби асло қочмайман. Ва мен фақат Парвардигоримдан менга паноҳ беришини сўрайман.»\nИмом Ҳусайн(а) баён этган ушбу сўзларида хору залиллик ва пасткашликдан иборат байъат қилмасликни эълон қилишлари билан Аллоҳ таолони ўзларининг пушту паноҳи деб таништириб, барча иззат, юксаклик ва қудрат Ундан эканлигини эълон қиладилар ва бу эса инсоний кароматнинг энг олий даражаси ҳисобланади.\nИнсоний каромат инсоний ва исломий қадриятлардан бири сифатида Имом Ҳусайн(а) томонларидан улкан эътибор ва аҳамият касб этган. Ул ҳазрат доимий равишда халққа нисбатан ҳурмат ва эҳтиром ила муносабат қилардилар ва бирон-бир кишини таҳқирлаш ёки камситишга ижозат бермасдилар.\nИмом Ҳусейн алайҳиссаломнинг қўзғолони Худо учун эди ва ушбу йӯлда фақат Аллоҳга таваккул қилган эди. Ӯз Парвардигори учун қилган жиҳоди йӯлида барча оғирликларга сабр -тоқат қилиш ул ҳазрат учун осон эди.\nОшуро ҳодисасидан олдин юз берган ўша ва ундан кейинги кунларда ул ҳазрат ва ёронлари бир неча маротаба бу асосий масалани таъкидлаган эдилар. Ҳусейн бин Али (а) ўз оилалари билан видолашиш вақтида Парвардигори каримга мустаҳкам иймон билан уларга хитоб айлаб шундай буюрадилар: "Билинглар, Худо сизларнинг ҳомийингиз ва ҳимояловчингиздир ва зудлик билан сизларни душманнинг ёвузлигидан нажот беради ҳамда ишингизнинг оқибатини хайрли бӯлишига кўмаклашади.”\nШаҳид Имом алайҳиссалом мазлумона шаҳодат топган вақтларида ҳам Худони эсдан чиқармадилар ва шундай замзама этдилар:” Эй баланд мартабали ва қудратли Худойим ! Заиф бӯлганлигим сабабли сендан ёрдам сўрайман, сенга таваккал қиламан. Ана шу мен учун кифоя этади.”\nОхири барча ранж -азоб ва мусибатларга қарамасдан шундай буюрдилар: ” Эй менинг худойим! Мен сенинг ҳукминг ва қазоватиндан розиман. Сенинг ироданг ва амринга таслим бӯлганман. Сендан бошқа ҳеч қандай маъбуд йӯқ, эй паноҳ изловчиларнинг бошпанаси!"\nОшуро кечаси Имом Ҳусейн бин Али (а) ҳатмий ва аниқ хатарни эътиборга олган ҳолда ӯз ёронларидан, агар хоҳласалар, қароргоҳни тарк этишни истаганларида, улар шаҳодатталаблик ва Худога иймон келтиришдан далолат берадиган қизғин сӯзлари билан Ҳақ ва ул ҳазратга вафодорлик қилиш йӯлида матонат билан устувор туришларини таъкидлашди.\nАзиз тингловчилар, Имом Ҳусейн (а)нинг шаҳодат кунларига бағишланган махсус эшиттириш шу ерда ўз ниҳоясига етди. Ушбу қайғули муносабат билан яна бир бор барчангизга ҳамдардлик изҳор этамиз.Мен эса сизлар билан хайрлашаман.Аллоҳ таолонинг паноҳида бўлинг.\nҚурбон ҳайити –бандалик байрами


4 май, 2017, 22:00\n“Навбаҳор” ва “Локомотив” жамоалари ўртасидаги учрашув якунлангач ўтказилган матбуот анжуманининг биринчи қисмида “Локомотив” жамоаси бош мураббийи Андрей Микляев журналистларнинг саволларига жавоб қайтарди:\n- Бугун жанговор ва қизиқарли ўйин бўлди. 90 дақиқа давомида майдонда муросасиз кураш кечганлиги мухлисларга ёқди деб ўйлайман. Майдондаги курашлар сони анча кўп бўлди. Ўйлашимча учрашувда икки очко йўқотдик. Негаки, ҳисобда олдинда бораётиб иккинчи бўлим бошида хатога йўл қўйиб дарвозамиздан тўп олиб чиқдик. Танаффусдан кейин тўпни назорат қилиш борасида устунликка эга бўла туриб, гол уришни уддасидан чиқа олмадик. Йигитларимиз ирода кўрсатиб, яхши ўйин кўрсатишди ва охиригача курашишди деб ҳисоблайман.\nНаманганда мухлислар билан тўла ўйингоҳда ўйнаш ҳар қандай жамоа учун осон бўлмайди. Уч очкони қўлга кирита олмаганимиздан бироз афсусландик. Лекин, асосийси олдинга интилишда давом этмоқдамиз. Яхши ўйин учун футболчиларимизга раҳмат айтаман. Бу йилги чемпионатимиз анча қизиқарли тарзда кечмоқда.\nЎйинларни қандай ўтишини олдиндан айтиш анча мушкул бўлмоқда. Бизга қарши учрашувлар айнан шундай жанговор тарзда кечмоқда. Негаки, барча жамоалар пешқадамга қарши баҳсга жиддий тарзда тайёргарлик кўришмоқда. Мухлислар “Локомотив” иштирокидаги учрашувларни томоша қилиш учун ўйингоҳларга келишмоқда. Шу сабабли жамоамизга сафар ўйинларида оғир бўлмоқда. Биз бу ҳолатга кўникиб бормоқдамиз ва йигитларда доим шундай бўлишини уқтирмоқдамиз. Бир сўз билан айтганда чемпионатимиз савияси ўсмоқда.\nШу ўринда “Навбаҳор” футбол клуби раҳбариятидан ўйингоҳ майдонини яхшилашга эътибор қаратишларини сўрардим. Савия ва ўйин сифатини ошириш учун майдон ҳолати ҳам шунга мос бўлмоғи лозим. Шу пайтга қадар кўрган майдонларимиз орасида энг ёмони айнан Наманганда эканлигини айтишим мумкин. Майдон сифатини янада яхши бўлишини истардим. Бу орқали “Навбаҳор” жамоаси ва Наманганда меҳмон бўладиган жамоанинг ўйин сифати ва савия янада ортади деб ўйлайман,- дея клуб матбуот хизмати хабар бермоқда.


Ертўладаги чақалоқ овози. Самарқанддаги «Бахтли ҳаёт»нинг бахтсиз болалари - zarnews.uz\nЕртўладаги чақалоқ овози. Самарқанддаги «Бахтли ҳаёт»нинг бахтсиз болалари\nБугун, 25 май куни таҳририятга Самарқанд шаҳар «Бахтли ҳаёт» маҳалласида жойлашган 1-кўп қаватли уйда яшовчи фуқаролар мурожаат қилишди, деб ёзмоқда Kun.uz. Уйнинг биринчи қаватида яшовчи Малика Камолова қуйидаги ҳолатни сўзлаб берди:\n«Кеча, 24 май куни уйга кираётиб ертўладан келаётган чақалоқ овозини эшитиб қолдим. Тушиб кўрсам, қўшним у ерда Дилором Ризақулова ва унинг икки нафар фарзандлари. Суриштириб билдимки, улар бир неча кундан буён ертўлада яшаб юрган экан.\nЎзи ҳам, фарзандлари ҳам ногирон бўлган бу аёлга давлат томонидан имтиёзли уй берилган эди. Турмуш ўртоғи ва қайнонаси уни уйдан ҳайдаб юборишган экан».\nМ.Камолованинг ҳикояси тугар тугамас, худди шу маҳаллада яшовчи яна бир фуқаро Шаҳбоз Ҳалимов кириб келди: «Илтимос, ёрдам бермасак бўлмайди. Бир ногирон аёлни ёш болалари билан кўчада қолдиришган, подъездда яшаб юрибди».\nДилором Ризақулованинг айтишича, эри уйдаги жанжаллар сабаб хотинини ҳайдаб чиқарган ва ҳокимият ногирон оила учун берган уйни ҳокимиятга қайтариб берган. Ризақулова вилоят ҳокими Эркин Турдимов имтиёзли уйнинг бошланғич тўлови учун 10 миллион сўм оилага берганини миннатдорлик билан айтди. Лекин маълум бўлишича, унинг эри кўзи ожизлиги учун 1-гуруҳ ногирони ҳисобланган Парвиз Хайриев пулни олиб кетган.\nРизақулова икки нафар боласи билан (улардан бири ногирон) қўшниси Малика Камолованинг уйида яшаб юрибди. «Ош-овқатим ҳам қўшниларим ҳисобида бўлиб қолди. Иситмалаб ётган болаларимни синглимникига ташлаб келдим. Уруш-жанжаллар сабаб болаларнинг аҳволи ёмонлашди»,- дейди Ризақулова. Аёлнинг қўшнилари унинг даволанишига, болаларининг ҳам даволанишига ёрдам беришларини айтишмоқда.\nМаҳалладаги одамларнинг қўшниларига нисбатан бефарқ бўлмагани қувонарли ҳолат. Кўчада қолган аёлларнинг қўшнилари бу аёлга ёрдам бериш учун тегишли идораларга мурожаат қилишганини айтишди. Бир нарса одамни ўйлантиради: эркак уйни қайтариб бермоқчи экан нега уйни қайтиб оладиганлар бу оиладаги аҳвол билан қизиқишмаган? Уй оиланинг эркагига керак бўлмаса, уни икки нафар ногирон боласи билан кўчада қолган аёлнинг номига ўтказиб беришнинг имкони йўқмиди? Хуллас тушунурсиз ҳолатлар.\nМутасаддилар ҳолатни ўрганиб чиқишни ваъда бермоқда. Умид қиламиз, ертўлада яшашга мажбур бўлган ногирон аёл ва унинг ногирон болаларига ёрдам берилади...\nТеглар: ногирон болалар\nУйланишни ваъда қилиб, ваъдасида турмаган эркак автомобилсиз қолди\nкоронавирус мактаблар вакцина Грипп ЖССТ Пахтачи божхона ob-havo олий таълим Самарқанд тумани балиқчилик Россия


Гамбургда Ўзбекистонга оид фотокўргазма бўлиб ўтди – Imom Buxoriy xalqaro ilmiy-tadqiqot markazi\nHome / ЯНГИЛИКЛАР / Гамбургда Ўзбекистонга оид фотокўргазма бўлиб ўтди\n15/04/2019\tЯНГИЛИКЛАР 108 кўрилган\n“Марказий Осиёдан етишиб чиққан уламолар ислом цивилизациясига беқиёс ҳисса қўшганлар”, – дейди биз билан суҳбатда Гамбург университетининг Осиё ва Африка институти профессори Юрген Паул.\nДелегация аъзолари Гамбургдаги Қадимий қўлёзмалар маданиятини ўрганиш марказида ҳам бўлиб, ноёб китоблар ва тарихий ашёларни қайта тиклаш, тадқиқ этиш фаолияти билан яқиндан танишдилар. Энг замонавий ускуналар билан жиҳозланган мазкур лабораторияда қўлёзмаларнинг китобат тарихи, ёзув услубига оид тадқиқотлар амалга оширилади. Лабораторияда қўлёзмаларнинг шикаст етган варақларидаги ўчиб кетган ёзувларни қайта тиклаш имконияти мавжуд. “Яқинда катта илмий аҳамиятга эга янгиликнинг устидан чиқдик”, – дейди лаборатория илмий ходими Себастиан Бош. “Ўрта асрларга оид нодир қўлёзмани ўрганишимиз чоғида қайта ёзилган ёзув остида қадимий мусиқа ноталари мавжудлигини аниқладик. Бу нота Европа мусиқа маданиятининг унутилаёзган нусхаси бўлиб чиқди”.


04.12.2018 09:46 0 163\nСир эмас, ёшларимиз яккакураш турларига бошқа спорт турларидан кўра мойилроқ. Бокс, каратэ, таэквондо, муайтай ёки ўзимизнинг миллий курашимизни оласизми, хуллас, буни жаҳон ареналарида қайд этилган натижалар ҳам исботлаб турибди.\nЯнгийўл шаҳридаги 9-умумий ўрта таълим мактабида ўзбек жанг санъати ва аралаш кураш бўйича Осиё ва жаҳон чемпионлари Жасур Серикбоев ҳамда Жасур Анорбоев меҳмон бўлишди.\nЁшлар тарбиясида спортнинг ўрни катта, дея тарғибот-ташвиқотга зўр берамиз, албатта, буям керак, бироқ мана бундай жонли учрашувларнинг гашти бошқача. Не-не полвонларни енгиб юртимизга ёруғ юз билан қайтган азаматлар билан эсдаликка суратга тушган, уларнинг чемпионлик камарларини ҳавас билан бир марта елкасига ташлаган бу болалар орасидан ҳам, ажабмас, келгусида янги чемпионлар чиқса. Бундай дейишга асос ҳам бор. Чунки чемпионлар келиши муносабати билан 9-мактабда қўл жанги бўйича янги тўгараклар ишга тушди.\nЯнгийўл мактаб қўл жанги


Ёлғон ҳазил бўлолмайди – HURRIYAT\nЁлғон ҳазил бўлолмайди\n1 yil oldin Behzod 159\nЯқинда танишларимдан бири айтиб қолди. Олий таълим даргоҳида бирга ўқиган дўстини қидириб, уй манзили ёки қўл телефон рақамини олиш учун ишхонасига борса, у билан бирга ишлайдиган ҳамкасби, меҳмонга: “Э, эшитмадингизми ака, ахир у киши оламдан ўтди-ку” дебди.\n— Бирдан ич-этим музлаб кетди. Ҳа энди, узоқ йўлдан атай келдим, уйига бориб оила аъзоларига таъзия билдириб, кўнгил сўраб кетай дедимда, уй манзилини олиб, дўстимнинг уйига бордим. Дўстимнинг кекса онасига: “Онажон, бандаликда, дўстим яхши йигит эди”, деганимни биламан, курсдошимнинг онаси тўсатдан “Вой, боламга нима бўлди” дея, уввос солиб йиғлаб юборди. Шу пайт “оламдан ўтган” дўстим, чорбоғида ишлаётган экан келганимни эшитиб, менга қучоқ очиб кириб келса бўладими… Тилим калимага келмай қолди. Онахон менга бир ёмон қаради-ю хонадан чиқиб кетди. Кейин билсам, дўстимнинг ҳамкасби ҳазил қилган экан. Ўзим ҳам жуда ноқулай аҳволга тушиб қолдим, дейди у.\nОрамизда бу даражада бўлмаса-да, сал қўполроқ ҳазил қиладиганлар оз эмас. Айниқса, ёшлар ўзаро ҳазил-мутойибани жуда хуш кўришади. Билиб-билмай, анлаб-англамай ҳазил деб ҳар хил гапни, бўлар-бўлмас хабарни бир-бирига етказишаётганига гувоҳ бўлган ҳолларимиз кўп. Ноўрин ва ўнғайсиз ҳазиллар ҳақида буюк боболаримиз ўз асарларида қатор мисолларни келтирадилар.\nМасалан, Камолиддин Биноий ноўрин ҳазил ҳақида шундай ёзади:\nСенинг жонингга хуш ёққан ҳазил,\nЎзганинг дилига наштари қотил.\nҲа, юқоридаги мисолнинг яққол ифодаси бу. Ҳазил қобиғига ўраб айтган юқоридаги ёлғон хабарни ўйламай айтган одам меҳмон кетгач, ҳамкасбимни бопладим, — дея балки завқлангандир.\nЮқоридаги ҳолатда ким беиззат бўлди. Ёлғон хабарга ишониб узоқ йўлдан дўстини сўраб борган меҳмонми, ёки ёлғонни ҳазил ўрнида тўқиган тарбиясиз кимсами? Алал-оқибат нотўғри ва ножоиз қўлланилган бир оғиз сўз икки кишини бебурд, беқадр одамга айлантирди.\nЁлғонни ким гапиради? Биринчиси ғаним, иккинчиси ўз фойдасини кўзлайдиган фирибгар. Учинчиси эса нодон.\nҚадимги бир ривоятга кўра ҳинд рожаси 200 туяга олтин юклаб мана шу олтинларга 200 туя китоб олиб келинг дебди. 200 туя китоб келгач мулозимларга мана шу китобларни ўқиб, маъно-моҳиятини 20 туя китобга жойланг дебди. Улар бу топшириқни бажаришгач, энди шу китобларни ўқиб 2 туя китоб қилинг дебди. 2 та туя китобни маъносини эса 2 та китобга жойлашни буюрибди.\nОлиму уламолар барча китоблар мазмун-моҳиятини ўқиб улар мазмунини 2 та китобга жойлагач, рожа айтибди. Қани шу иккита китобдаги маъноларни 2 та гап қилиб хулосани айтинглар-чи.\nУлар шундай хулосага келибди: бу оламдаги барча яхшиликларнинг яхшиси яқинларингга яхшилик қилишда, ёмонликларнинг ёмони эса яқинларингга ёмонлик қилишда деган экан.\nХуллас, ёлғоннинг ҳазили ҳам ёки ҳазилнинг ёлғони ҳам бўлмағур натижа ва бемаза ҳосил беради.\nЁлғонлиги аввалдан маълум гапни ҳақиқат дейишдан ортиқ ҳаёсизлик йўқ, дейилади “Қобуснома” асарида.\nДарҳақиқат, ҳазилнинг ҳам “зили” бор. Асалнинг ҳам ози ширин деганларидек, меъёрида бўлмаган ҳазил билан ҳурмат-иззатни йўқотиш ҳеч гап эмас.\nPrevious Обрўни сотиб олиб бўлмайди\nNext Тошкент мегаполис шаҳарлар қаторига қачон киради?


Тожикистон конституциясига ўзгартиришлар киритиш бўйича референдумда фуқароларнинг учдан бир қисми овоз бериб бўлди\n12:52 / 22.05.2016\nМаҳаллий вақт билан соат 9:00 (Тошкент вақти билан ҳам 9:00) ҳолатига кўра, Тожикистон конституциясига ўзгариш ва қўшимчалар киритиш бўйича умумхалқ референдумида 1 миллион 320 минг нафардан ортиқ одам ёки 29,8 фоиз фуқаро иштирок этди. Бу ҳақда сайлов қўмитаси раиси Бахтиёр Худоёрзода сўзларига таяниб РИА Новости хабар қилди.\nКонституцияга киритилиши мумкин бўлган ўзгаришлар Эмомали Раҳмонга чекланмаган ҳолда қайта сайланиш имконини яратади, президентликка номзодлар ёш чегарасини 30 ёшгача камайтиради ҳамда миллий ва диний мазмундаги партиялар ташкил этилиши, шунингдек, партияларнинг хориждан молиялаштирилишини тақиқлайди.\nРеферундум иштирок этувчиларнинг 50 фоизидан ортиғи (50 фоиз плюс битта овоз) овоз бергандагина ҳақиқий ҳисобланади.\nРеферендум бўлиб ўтган куни мамлакатда 3,24 минг сайлов участкалари, 68 та сайлов округлари, дунёнинг 29та давлатида 36та хориж участкалари очилди. Марказий сайлов қўмитаси тожик, ўзбек, рус, қирғиз тилларида 4,3 миллионта бюллетен чоп этди.\nРеферендум жараёнини МДҲ, МДҲ парламентлараро ассамблеяси ва Шанхай ҳамкорлик ташкилоти, шунингдек, Тожикистон дипломатик корпуси аккредитациядан ўтган вакилларидан иборат 124 нафар кузатувчи мониторинг қилмоқда. Турли мамлакатлардан 320 дан ортиқ ОАВ вакиллари референдумни ёритиб боради.\n1992 йилдан буён мамлакатни бошқариб келаётган Эмомали Раҳмон, амалдаги конституцияга биноан 2020 йилги президентлик сайловларида ўз номзодини қўя олмайди. Бироқ референдумда тақдим этилган ўзгаришлар унга ҳеч бир тўсиқсиз ўз номзодини илгари суриш имконини яратади.\nТожикистоннинг асосий қонуни 1994 йилнинг 6 ноябридаги референдумда қабул қилинган. Конституцияга икки марта ўзгариш киритилган. 1999 йили мамлакатда бир палатали парламент ўрнига икки палатали парламент татбиқ этилган, 2003 йили президентлик ваколат муддати беш йилдан етти йилга узайтирилган.


Заҳириддин Муҳаммад Бобур қаерда таваллуд топган? - Uzbegim | Uzbegim\nЗаҳириддин Муҳаммад Бобур қаерда таваллуд топган?\nPosted on 07/16/2015 By admin History, Hot news, Uzbekistan\nБетакрор юртимиз нафақат Осиё, балки жаҳон тараққиётига, тамаддунига беқиёс ҳисса қўшган буюк алломалар юрти эканлигини бутун дунё билиб, эътироф этиб турибди. Лекин Марказий Осиёдаги айрим давлатлар, боз устига давлат раҳбарлари бу тарихий ҳақиқатни бўяб, ўзбек заминидан етишиб чиққан алломалар, давлат арбоблари, шоир ва адибларни “ўзлариники” қилиб олишга ҳаракат қилаётганликлари кишини ажаблантиради.\nҲиндистон Республикаси Бош вазири Нарендра Моди Марказий Осиё мамлакатларига қилган ташрифи чоғида Қирғизистон Республикасида бўлганида шу мамлакат президенти Алмазбек Атамбаев билан матбуот анжумани ўтказди. Анжуман тафсилотларига бағишлаб шу йилнинг 13 июль куни Қирғизистоннинг ЭЛТР телекомпаниясининг “Кун сереп” янгиликлар дастурида президент А.Атамбаев Ҳиндистондаги бобурийлар давлатига асос солган Бобуршоҳ Қирғизистоннинг жанубий қисмида таваллуд топган буюк шахс деб айтишдан тап тортмади. Бу гапни оддий инсонлар, нари борса тарихни яхши билмайдиган кишилар айтса, унчалик эътибор бермаслик, муносабат билдирмаслик мумкин эди. Ҳеч қандай тарихий ҳақиқатга тўғри келмайдиган бу фикр мамлакатнинг биринчи раҳбари тилидан айтилганини қандай изоҳлаш мумкин?! Ахир бу олти асрлик тарихни, исбот талаб қилмайдиган ҳақиқатни топташ эмасми?!\nЎтмишдан яхши аёнки, Заҳириддин Муҳаммад Бобур Ўш шаҳри ёнидаги Сулаймон тоғига кичик сарой бунёд эттиради. Сарой бир неча бор бузилганига қарамай, ҳозир ҳам сақланиб қолган. Лекин бу Бобуршоҳ Қирғизистоннинг жанубида, Ўш шаҳрида таваллуд топган дегани эмаску?!\nҚирғизистон ҳудудида Бобур номи ва ҳаёти билан боғлиқ бошқа арзигулик манба, маскан ҳам йўқ. Лекин Ўш касабаси Темурийлар даврида ўтган асрнинг 20 йилларигача Фарғона музофоти таркибида бўлганлиги ҳам айни ҳақиқат.\nБугун муҳтарам ўқувчиларимизга такрор бўлсада буюк ватандошимиз Заҳириддин Муҳаммад Бобур ҳақида билганларимизни эслатиб қўйишни лозим топдик. Зотан, аждодларимиз билан фахрланиш ҳисси бизни тарк этмас экан, уларга муносиб бўлиб яшаш шиори ҳам ҳар нафасда бизни уйғоқлик сари етаклайди.\nТаъбир жойиз бўлса улуғ Истиқлол узилган олтин занжир – ватан тарихини мустаҳкам боғлади, дея баралла айтишимиз мумкин. Шу йилларда хусусан темурийлар сулоласига доир салмоқли тарихий манбалар билан танишиш имкониятига эга бўлдик. Мустақиллик йилларида она Ватанимиз бобуршунослик маркази сифатида дунё миқёсида эътироф этилди. Темурийлар сулоласи, бобурийлар салтанати ҳақида тарихий романлар, қиссалар, ҳужжатли асарлар яратилди. Олимларимизнинг илмий мақолаларида шоҳ ва шоир Бобур мирзонинг ҳаёти ва ижодига доир талқинлар ҳозир ҳам жаҳон афкор оммасини эътиборини қозониб келяпти.\nБобур меросини ўрганишни рағбатлантириш мақсадида Андижон шаҳрида тузилган Бобур номидаги Халқаро жамғарманинг амалга оширган ишлари таҳсинга сазовордир. Жамғарма аъзолари кейинги йилларда ўндан ортиқ Шарқ мамлакатларида бўлиб, Бобур ва бобурийлар қадамжоларини зиёрат қилиш билан бирга, улуғ бобомиз ва унинг авлодлари ҳақидаги янги маълумотларни аниқлаш, тўплаш, буюк ватандошимиз ижодини ўрганиш борасида Ўзбекистонда қилинаётган ишлар, истиқлол туфайли мамлакатимизда рўй бераётган улкан ўзгаришлар билан кенг жамоатчиликни танишириш мақсадида ибратли фаолият олиб бормоқда.\nҚўлимизда 2014 йил Тошкентда “Ниҳол” нашриётида чоп этилган “Юртимиз алломалари” китоби турибди. Мазкур рисолада ўрта асрларда юртимиздан етишиб чиққан қирқта аллома ва мутафаккирнинг ҳаёт йўли, уларнинг оламшумул аҳамиятга эга мерослари ҳақида нодир маълумотлар ўз аксини топган. Улар орасида жаҳон маданияти хазинасига улкан ҳисса қўшган Заҳириддин Муҳаммад Бобур ҳақида муфассал қайдлар ҳам бор.\nБобур 1483 йил 14 февраль куни Фарғона вилоятининг пойтахти Андижонда туғилди.\nУнинг отаси Умаршайх мирзо Амир Темурнинг набираси Абусаид мирзонинг тўртинчи ўғли бўлиб Фарғона вилоятининг ҳокими бўлган. Умаршайх 1455 йилда Самарқандда туғилиб, 1494 йилда Ахсида вафот этади. “Бобурнома” да ёзилишича, у зиёли киши бўлиб, “Хамса” ва “Маснавий” китобларини кўп мутолаа қилар экан. Бобурнинг онаси Қутлуғ Нигорхоним Тошкент ҳокими Юнусхоннинг қизи эди. Бобурнинг ёшлиги, асосан, Ахсикент ва Андижонда ўтади. Умаршайх вафот этгач, 1494 йил 10 июнь сешанба куни 12 ёшида Бобур Мирзо Фарғона улусининг ҳукмдори сифатида тахтга ўтиради. Худди шу кундан бошлаб темурийлар шаҳзодасининг бу вакили ўзаро жанглар, қирғинлар исканжасида яшай бошлайди. У вазият тақозоси билан ҳарбий юришларини Афғонистон ва Ҳиндистон ҳудудига кўчирган бўлса ҳам, умрининг охирига қадар она Ватанига қайтиш фикрибилан яшади. Афсуски, унинг бу умидлари рўёбга чиқмади. Бобурнинг қуйидаги сатрлари ҳам унинг машаққатли қисматини тўла ифода этади:\nТолъе йўқ жонимға балолиғ бўлди,\nЎз ерни қўюб Ҳинд сори юзландим,\nЁраб нетайин, не юз қаролиғ бўлди.\nБобур 1504 йилда, 21 ёшида Қобулни эгаллаб, шу ерда қарор топади. У Афғонистонда ўз салтанатини мустаҳкамлайди, ободончилик ва ижод билан шуғулланади. 1519 йилдан 1525 йилгача беш марта Ҳиндистонга юриш қилади ва 1526 йил апрель ойида Панипат шаҳри яқинида бўлган жангда Иброҳим Лўдийни енгиб, Деҳли ва Агра шаҳарларини эгаллайди. Шимолий Ҳиндистонда ўз ҳукмронлигини ўрнатади.\nШу ўринда бобуршунос олимлар ҳикоя қилган бир қисса ёдга тушади: Милодий 1527 йилнинг февралида Сигири тоғининг этагида қирғинбарот уруш бўлди ва бу жангда туронзамин фарзандлари ғалаба қозондилар. Ўшанда Бобур мирзонинг суюкли рафиқаси Моҳим бегим Қобулда эди. У ҳар бир кунни изтиробда ўтказар, олампаноҳнинг ёнига бориш учун изн кутарди. Ниҳоят Деҳлидан таклиф келади. Моҳим ўз қоровуллари ва канизаклари билан Ҳиндистон сарҳадига яқинлашганларида меҳмонларни кутиб олгани Бобур Мирзонинг ўзи чиқади.\nГулбаданбегимнинг “Ҳумоюннома” асарида шундай жумлалар бор:\n“Подшо бобом то от келтургунларигача тоқат қилмай, пиёда йўлга тушиб, Нинча Моҳим уйлари олдида биз билан учрашдилар. Онам отдан тушмоқчи бўлдилар, лекин подшоҳ Бобом қўймасдан, ўзлари онамнинг отлари жиловларидан ушлаб, ўзи уйларига етгунча пиёда келдилар…”\nМана шу қиссанинг ўзи ҳам улуғларимизнинг ажойиб табиатига таъриф беради. Буни ўқиб аёлга эҳтиром кўрсатишда халқимизга тенг келадиган халқ топилмайди, деган ифтихорга ҳам борамиз.\nАдабий тахминларга суянадиган бўлсак ҳазрат Бобур Моҳим бегимга атаб ёзган сатрларининг бирида ўзи туғилиб ўсган ватани Андижонга ишора борлигини англаш қийин эмас. Чунончи,\nНе ерда бўлсанг, эй гул андадур чун жони Бобурнинг,\nҒарибингга тараҳҳум айлагилким, анда жонийдур…\nДарҳақиқат, алломалар бир сўзни бир неча мазмунда қўллашган. Ушбу сатрлардаги “анда жоний” сўзига эътибор қаратсак, бу “Андижон” сўзига жуда яқин келади. Шоир “Бобурнома” асарининг дастлабки саҳифаларида “Андижон эли туркдур, элининг тили қалам билан ростдур” дейди. Бу билан ростгўйлик ва ҳаққонийликка суяниб қалам тебратган шоир исбот талаб қилмайдиган ҳақиқатни ўша пайтнинг ўзидаёқ айтиб кетганлигига иқрор бўламиз.


Сохта ДХХ ходими 10 дан ортиқ одамни чув туширди | Ўзбекистон ва жахон янгиликлари\nЖамият 23 декабрь 17:16 1 876\nҒиждувон тумани ИИО ФМБ ходимлари томонидан ўтказилган тезкор тадбирлар давомида 1992 йилда туғилган, муқаддам фирибгарлик жинояти учун судланган фуқаро С.Ў 2019 йил август ойи бошларида ўзганинг мулкини қўлга киритиш мақсадида ўзини ДХХ Бухоро вилояти бошқармаси ходими деб таништирган, деб хабар қилади ИИВ матбуот хизмати.\nУ фуқаро С.Ш.нинг ишончига кириб, 500 АҚШ доллари эвазига Қоракўл туманидаги “Қандим” заводига ишга киритишини ваъда қилади. Бухоро шаҳридаги “Чевар” маиший хизмат уйи олдида С.Ш.дан 500 АҚШ долларини қўлга киритиб, пулларни ўз эҳтиёжига ишлаб юборган.\nШунингдек, фуқаро С.Ў ўзининг жиноий хатти-ҳаракатларини давом эттириб, 2019 йил ноябрь ойи бошларида фуқаро У.Ш.нинг ишончига кириб, унга ҳам ўзини ДХХ Бухоро вилояти бошқармаси ходими деб таништиради. Уни 500 АҚШ доллари эвазига Қоракўл туманидаги “Қандим” заводига ишга киритишини ваъда қилиб, алдаб, ишончини суиистеъмол қилган ҳолда 400 АҚШ доллари, худди шу тарзда фуқаро У.Қ.дан 2.850.000 сўм нақд пулларини фирибгарлик йўли билан қўлга киритган.\nЎтказилган тадбир давомида фуқаро С.Ў ашёвий далиллар билан қўлга олинган. Ундан ДХХ ёзувли сохта гувоҳнома, фуқароларнинг паспорт нусхалари ҳужжатлаштириб олинган. Дастлабки маълумотларга кўра С.Ў.нинг фирибгарлиги қурбонига айланганлар сони 10 нафардан ортиши тахмин қилинмоқда.\nМазкур ҳолат юзасидан фуқаро С.Ў.га нисбатан Ўзбекистон Республикаси ЖКнинг 168-моддаси тегишли қисм ва бандлари билан жиноят иши қўзғатилиб, ЖПК 221-моддаси тартибида ушланган. Ҳозирда дастлабки тергов ҳаракатлари олиб борилмоқда.


Тўқимачилик саноатида умумий қиймати 1 млрд долларга яқин бўлган 77та лойиҳа амалга оширилмоқда\n17:04 / 03.11.2016\nЎзбекистон Республикаси Иқтисодиёт вазирлигида ўтказилган матбуот анжуманида мамлакат тўқимачилик саноатини ривожлантириш ва модернизация қилиш борасида амалга оширилаётан ишлар ҳақида сўз юритилди. Бу ҳақда ЎзА хабар бермоқда.\nАйни пайтда тармоқда 2 минг 500 дан ортиқ экспорт қилувчи корхона самарали фаолият юритиб, уларда юз мингдан зиёд киши меҳнат қилмоқда. Бу корхоналарда газлама ва матолар, тикувчилик ва трикотаж маҳсулотлари, замонавий чойшаблар, гиламлар ва бошқа рақобатбардош маҳсулотлар ишлаб чиқариш йўлга қўйилган.\nСўнгги ўн йил ичида тармоқда изчил ўсиш суръатлари таъминланиб, тўқимачилик маҳсулотлари ишлаб чиқариш 4,3, маҳсулотлар экспорти қарийб 4 баробарга ўсди. Ишлаб чиқариш таркибида тайёр маҳсулотларнинг улуши 65 фоиздан ортди. Бугунги кунда енгил саноат маҳсулотларининг экспорти қиймати йилига 1 миллиард доллардан зиёдни ташкил этмоқда. Ишлаб чиқарилаётган тўқимачилик ҳамда тайёр кийим-кечак маҳсулотлари жаҳоннинг 60 дан ортиқ давлатига экспорт қилинмоқда.\nПахта толасини чуқур қайта ишлашни йўлга қўйиш орқали юртимизда енгил саноат тармоғини янада ривожлантириш бўйича тегишли дастурлар ишлаб чиқилаётир.\nЖумладан, 2015-2019 йилларда ишлаб чиқаришни таркибий ўзгартириш, модернизация ва диверсификация қилиш дастури асосида тўқимачилик саноатида умумий қиймати қарийб 1 миллиард долларга тенг бўлган 77 муҳим лойиҳа амалга оширилмоқда.\n2017-2021 йилларда тўқимачилик ва тикув-трикотаж саноатини янада ривожлантириш дастури асосида умумий қиймати 2,2 миллиард доллардан ортиқ бўлган 140 лойиҳа амалга оширилиши кўзда тутилмоқда.\nТармоқда амалга оширилаётган ислоҳотлар Ўзбекистон енгил саноатини янги ривожланиш босқичига олиб чиқишга мустаҳкам замин яратади.\nАнжуманда мутахассислар журналистларнинг саволларига жавоб қайтарди.


ИСТИҚБОЛИ ПОРЛОҚ – ВАТАНИМ – Qumqo'rg'on sadosi\n…Юрагимнинг гулисан сен, гуллаган Ватан!\nДунёда кўплаб давлатлар бор бўлиб, уларнинг айримларининг мавжудлигини ҳаттоки билмаслигимиз ҳам мумкин. Чунки дунё ҳамжамиятидан ўрин эгаллаш осон эмас. Бугунги кунда давлатимиз жаҳон мамлакатлари ўртасида ўз ўрнига эга. Бундай мавкега эга бўлишида мустақиллик асосий рол ўйнайди.\nМустақиллик тушунчасини кимдир тор, яна кимдир кенг маънода тушунади. Мустақиллик бу эркин иқтисодиёт, тараққиёт, эркин фикрлаш, эркин сўзлаш, фаровонлик, эркин эътиқод, қарам бўлмаган ҳолда иш юритиш, ўз юксалиш йўлига эга бўлиш кабиларни англатади. Мустақиллик инсониятнинг азалдан орзу-умиди бўлиб келган ва бунинг учун қанчадан-қанча мард жангчиларимиз, саркардаларимиз жон олиб, жон берганлар.\nМустақиллик имкониятларини олдиндан пайқаган, мамлакат ижтимоий- сиёсий жараёнларининг боришини тўғри кузатиб, тўғри баҳолай билган Ўзбекистон иттифоқдошлари орасида биринчилардан бўлиб, ўз мустақиллигини эълон қилди. Мустақиллик туфайли xалқнинг маънавий уйғониши учун тўла имконият яратди. Юрт тариxи, қадимий маданият қайта тиклана бошлади. Xалқнинг азалий урф-одатлари, маънавий қадриятлари унга қайтариб берилди.\nРивоятга кўра, Оллоҳ жамиийки яратган мавжудотларини йиғиб, уларга ер бўлиб бераётган бир пайтда ҳамма ер олиш учун навбатлари келишини интиқиб кутар эди. Бирок улар орасида ўзбек ҳеч шошмасдан атрофдагиларига ёрдам қўлини чўзар эмиш. Шунда ҳамма ўз ерларига эга бўлиб шодон кетса, энг оxирида ўзбек қолибди. Оллоҳ ўзбекка ери қолмаганини, лекин унинг одамларга ёрдам қўлини узатганлигини юқоридан кузатганлигини, бу иши таҳсинга сазоворлигини ва бу иши учун унга жаннатдан ер беришини айтибди. Шунинг учун ҳам бизнинг юртимиз жаннатмакон, Оллоҳ назари тушган юрт дея таърифланади.\nШундай бетакрор, ҳар бир қарич ери муқаддас бўлган Ватанимизга кўз тегмасин! Ўзбекистон аталмиш муқаддас гўша фарзанди эканлигимизга шукроналар айтишимиз керак. Дарҳақиқат, жаннатмакон юртнинг қадрига етиш, мамлакат фаровонлиги, ободлиги, тинчлиги ва бунданда гуллаб яшнаши учун ўз ҳиссаларини қўшиб яшаш шу юрт фарзанларининг олий бурчидир.\nБугунги тез суръатларда ривожланиб, такомиллашиб бораётган ҳаётимизда барча давлатлар сингари жонажон Ватанимиз ҳам жуда гўзал равнақ топмокда. Истиқлол туфайли порлоқ истиқбол сари шаҳдам қадамлар ила одимлаётган Ўзбекистонимиз дунёда донг таратмоқда. Жумладан, биргина 2016-йилда бўлиб ўтган Олимпиада ўйинларида бизнинг юрт ўғлонлари муносиб иштирок этиб фаxрли ўринларни эгаллашиб, дунёни ҳайратда қолдиришгани таҳсинга сазовор. Буюк аждодларга муносиб авлод бўлишга интилаётган xалқимизнинг ҳар бир вакили шу юрт фарзанди эканидан шукроналар айтиб уйғонмоқда.\nЎтган йиллар давомида Ўзбекистонимизнинг қиёфаси буткул бошқача, кишини шошириб қўядиган ҳолатда намоён бўлмоқда. Қайси томонга борманг Ўзбекистоннинг ҳар бир нуқтасида бунёдкорлик, замонга ҳамоҳанг бинокорлик ишлари амалга оширилаётгани кишини ҳайратга солади.\nБугунги глобаллашаётган шошқалоқ вақт, xудди бармоқларимиз орасидан сизаётган қумга ўxшайди. Ҳаёт ўз йўлида ҳар қандай макон-у замонларни писанд қилмай олға кетаверади. Дунёда фақатгина Ватанга қилган яxшилик қолади. Шунинг учун ҳам бугунги кунда нафақат янги бинолар бунёд қилинмоқда, балки муқаддас қадамжоларимиз ҳам обод қилиниб, дунёни лол қолдирган масканларимизга туристлар жалб қилинмоқда. Бу эса ўз навбатида асрлар силсиласидан омон қолган бундай биноларимиз, Ватанимиз буюк ўтмиши ва ёрқин келажаги исботи бўлиб xизмат қилмоқда.\nЭришган ютуқларимиз, олиб борилаётган адолатли сиёсатнинг самараси ўлароқ Ўзбекистон дунё ҳамжамиятида ўз ўрнига мустаҳкам эга бўлиб бораётгани ҳар биримизни қувонтиради. Жумладан, таълим соҳасининг ислоҳ қилиниши, замон талабларига мос таълим дастурлари, замонавий ўқув бинолари, барча шарт-шароитларга эга xоналарга эга масканлар, бунга жавобан мамлакатимиз ёшларининг тиришқоқлик билан билим эгаллаб, xалқаро майдонда Ватанимиз байроғини кўкка бўй чўздираётгани юртимиз порлоқ истиқболни яратаётганини гувоҳи бўламиз.\nЗеро, юрт равнақи учун энг аввало xалқ саводли, таълимда илғор бўлиши ва шундагина мустаҳкам билим эгаси, ватанпарвар, юксак маънавиятли бўлиб шу юрт учун бор куч-ғайратини ишга солиб ҳаракат қилади. Барчасини инобатга олган ҳолда, таълимнинг илк босқичидан, яъни пойдеворидан мустаҳкам эгалланиши зарурлиги учун ислоҳотни мактабгача таълим муассасаларидан кенг йўлга қўйиш мақсадга мувофиқ бўлиб xизмат қилди. Ҳозирда ёш авлод тарбиясида муҳим ўрин эгаллайдиган мактабгача таълим сифатини ошириш ва уларни мактабга тайёргарлиги самарадорлигини ошириш мақсадида барча имкониятлар етарли.\nШунингдек, мамлакатимизда Ўзбекистон Республикаси Президентининг беш ташаббуси доирасида олиб борилаётган ишлар, ҳар бир таълим босқичини ўз ичига олган. Беш ташаббусга мувофиқ юртимизда бир қанча тадбирлар ташкиллаштирилиб, бунинг самараси юртимиз равнақи учун xизмат қилмокда. Ёшларни юксак маънавиятли қилиб тарбия олишлари учун китобга ошна бўлиб, фикрлаш доирасини кенгайтириши ва жойларда ушбу мақсад сари эришиш учун “Маърифат карвони” ташкил этилаётгани барчани қувонтиради.\nXуллас, Ўзбекистонимиз – жаннатмакон гўшамиз таровати, юксалиши xусусида достонлар, романлар ёзсак, бутун дунё кутубxонасига сиғмайди. Чунки Оллоҳ назари тушган бу юрт муқаддас, ҳар қарич ерида бутун ҳаёт акс этган маъно бор. Амалга оширилаётган ислоҳотлар шуни бизга баралла айтмоқдаки, бизнинг ўлка келажаги буюкдир.\nТермиз шаҳар 16 МТТ тарбиячиси\nҲаёт бўстонининг заҳматкаш боғбонлари


15:44 / 16.09.2017\nАвстрия парламентининг тарихий биносидаги таъмирлаш ишлари давомида Адольф Ҳитлер бюстлари ва у тасвирланган суратлар топилди. Бу ҳақда derStandard хабар қилмоқда.\nАниқлик киритилишича, ертўладан Ҳитлернинг иккита бюсти, у тасвирланган тўртта сурат ҳамда бир барельеф (текис юзага ишланган бўртма нақш) топилган. Австрия Миллий кенгаши спикери Дорис Буресоннинг қайд этишича, топилма парламентда нацистлар тарихига тегишли буюмлар йўқ қилиниши лозимлигини кўрсатади.\nНашрнинг қўшимча қилишича, парламентнинг тарихий биносида, Австрия 1938 йилда қўшилганидан сўнг «Бирлашиш масалалари бўйича рейхскомиссариат» жойлашган. Кейинчалик бино Миллий социалистик немис ишчилари партиясига берилган.\nЖорий йилнинг февраль ойида Австрияда Ҳитлерга ўхшаш бўлган йигит ҳибсга олингани хабар қилинганди.\nАвстрия Адольф Ҳитлер бюст


Афғонистонда маблағ ва хавфсизлик йўқлиги боис парламент сайлови бошқа вақтга кўчирилди - Фарғона.Ру ахборот агентлиги\n16:19 msk, 23 Март 2019\nАфғонистонда маблағ ва хавфсизлик йўқлиги боис парламент сайлови бошқа вақтга кўчирилди\n03.04.2018 10:08 msk\nАфғонистондаги сайлов участкаси. Opendemocracy.netсайти фотоси\nАфғонистон мустақил сайлов комиссияси (МСК) парламентнинг қуйи палатаси (Волеси Жирға)га ўтказиладиган сайловни жорий йилнинг 7 июлидан 20 октябрига кўчиришга қарор қилди. Бундай қарорга келганлик сабабларидан бири - парламент сайлови ва минтақавий Кенгаш сайловлари ташкиллаштириш учун маблағ етишмаслиги билан изоҳланади. МСК ҳисоб-китобларига кўра, сайлов бюджети $70-90 млн ташкил этиши керак. Унинг аксари қисми хориж донорлари кўмагида қопланиши кўзда тутилган.\nБундан ташқари, МСКда бош котиб йўқ, дея хабар беради TOLOnews. Котибият раҳбари МСК томонидан тақдим этилган номзодлар рўйхатига кўра президент маъмурияти томонидан сайланади. Лекин бу иш амалга оширилмаган. «Деярли 11 ой олдин президент маъмуриятига номзодлар рўйхати юборилган. Ҳукумат котибият раҳбарини тайинлаганида яхши иш бўларди. Лекин бу иш бажарилмади. Биз ҳукуматни ўз вазифаларига жиддийроқ ёндошишга чақирамиз», - дейди МСК раиси Абдул Азиз Арайи (Abdul Aziz Arayayee).\nВолеси Жиғирганинг янги таркиби учун сайловлар ўтказишга тайёргарлик кўришнинг учинчи муаммоси сайлов участкаларида хавфсизлик ўрнатилиши масаласи билан боғлиқ. Аввали хабар берилишича, ҳукумат 948 сайлов участкасини назорат қилмайди. Яна икки мингга яқин сайлов участкалари аксилҳукумат гуруҳлари томонидан ҳужум уюштирилиши мумкин бўлган ҳудудларда жойлашган. Сайлов ўтказилиши учун 7355 та сайлов участкаси фаолият юритиши керак.\n«Фарғона» сайлов санаси кўчирилишининг бошқа сабаблари ҳақида ҳам ёзганди. Жумладан, бу ҳозирги пайтда Афғонистонда юзага келган этносиёсий гуруҳлар мувозанати билан боғлиқ масаладир. Парламентнинг янги таркиби мазкур мувозанатни бузиши, мамлакатнинг турли этник гуруҳлари манфаатларини кўзловчи сиёсий партиялар ўртасида мажаролар келтириб чиқариши мумкин.\nҲозирги парламентнинг ваколати 2015 йил 22 июнда тугаган. Лекин хавфсизлик таъминланмагани боис, янги сайловлар белгиланмагани расман эълон қилинган. Ўтган йили ёзда МСК 2018 йил 7 июлда сайловлар ўтказиш тўғрисида қарор чиқарган эди. Парламентнинг эски таркиби ваколати янги сайловлар ўтказилиши давригача узайтирилганди.


Миришкор туманидаги «темир дафтар»га киритилган 880 нафар ижтимоий ҳимояга муҳтож оилаларга «Саховат ва кўмак» жамғармаси ҳисобидан Қурбон ҳайити муносабати билан бир марталик пул маблағлари тарқатилган эди.\nВилоят ҳокими Зойир Мирзаев ижтимоий ҳимояга муҳтож оилалар рўйхатини қайтадан кўриб чиқиш бўйича туман ҳокимлигига топшириқ берган. Бу ҳақда Миришкор туман ҳокимлиги ахборот хизмати Kun.uz’га маълум қилмоқда.\nМаълум бўлишича, тумандаги айрим ҳудудларда бир қатор фуқаролар мазкур рўйхатга кирмагани, бир марталик ёрдам олмагани юзасидан қилган шикояти бунга сабаб бўлган.\n2 август куни Миришкор туманида бўлган вилоят ҳокими ижтимоий кам таъминланган оилалар рўйхати юзасидан танқидий муносабат билдирган, маҳалла раисларига рўйхат ҳаққоний бўлиши лозимлигини уқтирган. Барча сектор ва маҳаллаларда штаблар тузилиб, сектор раҳбарлари ўзларининг штаб аъзолари ва маҳалла раислари билан бирга ҳар бир маҳалла кесимида «темир дафтар»га киритилган муҳтож оилаларнинг ҳаққоний рўйхатини яна бир бор қайта кўриб чиқиши шартлигини айтган.\nТуман ҳокимлиги ахборот хизматининг маълум қилишича, бир кун ичида мазкур рўйхат қайтадан кўриб чиқилиб яна бир неча оилалар қўшимча қилинган. Иш билан таъминланган бир қатор фуқаролар эса мазкур рўйхатдан чиқарилган.\nҚашқадарёда пандемия даврида вафот этган тиббиёт ходимлари рўйхати эълон қилинди


Тошкентдаги Сенат биноси.\nМуваққат президент Шавкат Мирзиёев Ўзбекистон конституциясининг 24 йиллиги муносабати билан Олий Мажлис Сенатига амнистия тўғрисида тақдимнома киритди.\nТақдимномага мувофиқ, аёллар, жиноят содир этган пайтда 18 ёшга тўлмаган шахслар, ёши 60 дан ошган эркаклар, чет эл ватандошлари, I ва II гуруҳ ногиронлари, сил касаллигининг оғир шаклига чалинган шахслар жазодан озод қилиниши лозим.\nПрезидент вазифасини бажарувчи эҳтиётсизлик туфайли ва илк бор жиноят содир этганларни озод этишни таклиф қилган.\nТақдимномада “узоқ муддатга ёки умрбод озодликдан маҳрум қилишга ҳукм қилинган; тақиқланган ташкилотлар фаолиятидаги иштироки, улар таркибида тинчлик ва хавфсизликка қарши ёки жамоат хавфсизлигига қарши жиноятлар содир этганлиги учун ҳукм қилинган шахсларга нисбатан амнистия актини татбиқ этмаслик” сўралган.\nАйни пайтда Мирзиёев “тақиқланган ташкилотлар фаолиятидаги иштироки, улар таркибида тинчлик ва хавфсизликка қарши ёки жамоат хавфсизлигига қарши жиноятлар содир этганлиги учун биринчи марта қамалиб, тузалиш йўлига қатъий ўтган шахсларни ҳам жазодан озод қилиш”ни таклиф этган.\nЎзбекистон Сенати муваққат президент Шавкат Мирзиёев томонидан тақдим этилган амнистия тўғрисидаги қарорни 12 октябрда очиладиган ялпи йиғилишида кўриб чиқади. Бу президент Ислом Каримов вафотидан кейин Сенат кўриб чиқаётган илк амнистия акти бўлади.\nКаримов иқтидорда бўлган чорак аср мобайнида Ўзбекистонда ҳар йили амнистия эълон қилинарди, бироқ у пайтларда сиёсий ва диний сабабларга кўра қамалганлар қарийб афв этилмаган. Мустақил кузатувчиларга кўра, ҳозирда ўзбек қамоқхоналарида 10 – 12 минг чоғли сиёсий маҳбус бор.


Толиблар Афғонистон шимолидаги муҳим шаҳар — Қундузни эгаллади – Газета.uz\nТолиблар Афғонистон шимолидаги муҳим шаҳар — Қундузни эгаллади\nАфғонистон шимолидаги стратегик аҳамиятга эга бўлган Қундуз шаҳри «Толибон» ҳаракати вакиллари томонидан эгалланди. Шаҳардаги жанглар оқибатида ҳалок бўлганлар орасида тинч аҳоли қурбонлари, аёллар ва болалар борлиги айтилмоқда. Жума куни ҳаракат вакиллари Заранж ва Шибарганни эгаллашган.\nLotinchada 9 август 2021, 12:48 Жаҳон\n«Толибон» ҳаракати вакиллари Афғонистон шимолидаги маъмурий маркази, стратегик аҳамиятга эга бўлган шаҳар Қундузни эгаллади. Маҳаллий ҳукумат вакилининг BBCга маълум қилишича, аэропортдан ташқари шаҳарнинг барча ҳудудлари «Толибон» назорати остида.\nХабарларга кўра, шаҳарда ёнғинлар бошланган, Қундуз марказида «Толибон» байроғи кўтарилган. Reuters ҳалок бўлганлар орасида тинч аҳоли қурбонлари, аёллар ва болалар борлиги ҳақида хабар бермоқда.\nАфғонистоннинг шимолий провинциялари ва Марказий Осиёнинг дарвозаси бўлган ҳамда 270 минг аҳолига эга бу шаҳарда оғир жанглар олиб борилаётгани ҳақида хабар берилган эди.\nҚундуз сўнгги кунларда толибларга таслим бўлган Афғонистоннинг учинчи провинция пойтахти ва уларнинг ҳозиргача эришган энг йирик ғалабаси бўлди.\nҚуйидаги Афғонистон харитаси 6 август ҳолатини акс эттиради, лекин мамлакатдаги вазият тез ўзгариб бормоқда, дея қайд этди BBC.\nСўнгги ҳафталарда «Толибон» Афғонистоннинг кўп туманларини ўз назоратига олди ва эндиликда йирик шаҳарлар ҳамда провинция маъмурий марказларини эгаллаб олишга уринмоқда.\nЖума куни толиблар Афғонистоннинг жануби-ғарбидаги Нимроз провинцяисининг пойтахти Заранжни эгаллашган. Бироздан сўнг эса Джаузжан провинцияснининг шимолий шаҳри бўлган Шибарганни эгаллашгани маълум бўлган.\nЭслатиб ўтамиз, 1 май куни АҚШ Афғонистондан қўшинларни чиқаришни бошлади, июнь ойи бошида мамлакатдан ғарб ҳарбий контингентининг учдан бир қисми чиқиб кетди. РИА Новостининг ёзишича, шундан сўнг «Толибон» Афғонистон ҳукумати позицияларига ҳужум қилишни бошлади.\n8 июль куни Москвада Россия президентининг Афғонистон бўйича махсус вакили ва «Толибон» ҳаракати делегацияси билан музокаралар ўтказгани ҳақида хабар берган эдик. Унда «Толибон» Марказий Осиё давлатлари чегараси бузилмаслигига, Афғонистон ҳудудида хориж давлатларининг дипломатик ва консуллик ваколатхоналари хавфсизлиги бўйича кафолат берган.\nБундан ташқари, ҳаракат вакиллари мамлакатдаги барча этник гуруҳларнинг манфаатларини инобатга олган ҳолда, музокаралар орқали мамлакатда барқарор тинчликка эришишдан, шунингдек, инсон ҳуқуқларини, шу жумладан аёлларни Ислом меъёрлари ва афғон урф-одатлари доирасида ҳурмат қилишдан манфаатдор эканликларини тасдиқладилар.\nАмерика президенти Жо Байден АҚШ «Ал-Қоида» раҳбарини йўқотиб, мамлакатдаги ўз мақсадларига эришганлигини таъкидлаганди. «Афғонистоннинг кейинги тақдирини ҳал қилиш — фақат афғон халқининг ҳуқуқи ва масъулияти», — деган эди у.\n«Газета.uz» 1 451


Манзилингиз:Муслимаат»Бош саҳифа»Сийрат»Нусайба бинти Каъб бин Амр умму Аммораҳ ансорий\nBy Muslimaat on\t Fevral 26, 2017 Сийрат\n«Қачон ўнгимга ёки сўлимга қарасам, мени ҳимоя этиш учун жанг қилаётган Нусайбани кўрардим”\nНусайба розияллоҳу анҳо эртанги кунини ўйлаб, ўзида йўқ хурсанд ва ширин хаёллар оғушида ўтирар эди. Эртага Ясрибнинг кўзга кўринган йигитларидан бири Зайд ибн Осим билан никоҳ тўйлари бўлади.\nЭр-хотин бахтиёр кун кечирардилар. Бу орада Абдуллоҳ ва Ҳабиб исмли икки ўғил кўришди. Нусайба розияллоҳу анҳо фарзандларини жуда севар, уларни кўз қорачиғидек авайлаб-асрар эди.\nЭр-хотин чексиз қувонч билан бир-бирини табриклаб иймон келтирдилар. Келгуси ҳаж мавсумида ясриблик мусулмонлар карвони билан Маккага бориб, Пайғамбар соллаллоҳу алайҳи васалламга байъат этишга қарор қилдилар.\nМусъаб ҳам бир гуруҳ ясриблик мусулмонларга бош бўлиб, Маккага кириб келди. Пайғамбаримиз соллаллоҳу алайҳи васалламнинг ҳузури саодатларига кириб, салом берди ва хушхабар билан келганини айтди. Ясриб халқининг Ислом даъватини очиқ юз билан қабул қилиб, байъат этиш учун келганларини эшитган Пайғамбаримиз соллаллоҳу алайҳи васалламнинг муборак юзларида табассум кўринди. Ясриблик мусулмонлар билан бўладиган учрашув жойи ва пайтини тайин қилдилар.\nМакка шаҳри узра сукунат ҳукмрон. Бироқ ана шу осудалик ичида кўзлари уйқусиз, кўнгиллари буюк бир мулоқотнинг соғинчи билан ёнаётган инсонлар ҳам бор. Бу инсонлар ясриблик мусулмонлар эди. Улар тун қўйнида Пайғамбаримиз соллаллоҳу алайҳи васалламни кутяптилар. Ақаба тупроғининг ҳар бир зарраси бу кеча инсоният тарихида энг улуғ келишув ва буюк вафодорликнинг шоҳиди бўлади.\nКечанинг тенг ярмида Пайғамбаримиз соллаллоҳу алайҳи васаллам амакилари Аббос билан биргаликда Ақабага келдилар. Ясрибликлар Пайғамбаримиз соллаллоҳу алайҳи васалламга байъат этиб, моддий ва башарий барча имкониятларини сарф этиб, Ислом дини ва Пайғамбарини мудофаа этишга сўз бердилар. Нусайба ва эри Зайд ҳам байъат этганлар орасида эди.\nҲамма қатори эр-хотин ҳам Ясрибга қайтди. Бироқ бу сафар уларнинг қалблари қувват ва жасорат, Пайғамбаримиз соллаллоҳу алайҳи васалламнинг қалбларидан кўчиб ўтган кучли иймон билан тўла эди. Ислом нури Нусайбанинг бутун руҳини, вужудини қамраб олди.\nНусайба розияллоҳу анҳо Уҳуд жангида ҳамширалик вазифасини зиммасига олган эди. Жангчиларга ёрдам берар, ярадорларнинг жароҳатини боғларди. Аммо мусулмонлар ичида пайдо бўлган парокандаликни кўргач, қўлидаги мешни ташлаб, қиличга ёпишди ва жанг қила бошлади.\nПайғамбармиз соллаллоҳу алайҳи васалламни қўриқлаб турган ҳалқа тобора торайиб борарди. Нусайба эри Зайд ва ўғли Абдуллоҳ билан биргаликда Расулуллоҳ соллаллоҳу алайҳи васалламни мардонавор ҳимоя қилиб турардилар. Кейинчалик Расулуллоҳ соллаллоҳу алайҳи васаллам Нусайба розияллоҳу анҳонинг бу қаҳрамонлиги ҳақида шундай деган эдилар: «Қачон ўнгимга ёки сўлимга қарасам, мени ҳимоя этиш учун жанг қилаётган Нусайбани кўрардим».\nҲа, Нусайба розияллоҳу анҳонинг кўрсатган қаҳрамонлиги ҳар қандай эр йигитнинг қўлидан келмасди! У сувсаганларга сув тутар, яраланганларнинг жароҳатини боғлар, мардонавор жанг қиларди. Бу иймонли аёлнинг буюк жасоратига лойиқ мукофотни фақат Жаноби Аллоҳ тақдирлай олади!\nБу жангда Нусайба розияллоҳу анҳо турли жойларидан ўн учта жароҳат олган эди. Расулуллоҳ соллаллоҳу алайҳи васаллам Абдуллоҳга: «Онангнинг олдига бор ва ярасини боғла!» — дедилар.\nСўнг: «Эй Нусайба оиласи! Аллоҳ сизни муборак қилсин. Онангнинг мақоми фалон-фалон кишиларнинг мақомидан устунроқдир. Аллоҳ оилангизни паноҳида сақласин!» дедилар.\nНусайба розияллоҳу анҳo ўзи ва оиласи ҳақига Расулуллоҳ соллаллоҳу алайҳи васалламдан дуо сўради. «Ё Расулаллоҳ! Жаннатда сиз билан бирга бўлишимиз учун Аллоҳга дуо этинг».\nРасули акрам соллаллоҳу алайҳи васаллам: «Аллоҳим! Жаннатда уларни менга дўст қил!» дея дуо қилдилар.\nШундан сўнг Нусайба розияллоҳу анҳо: «Ортиқ дунёда ҳар қандай алам чексам ҳам, аҳамияти йўқ», деди ва янада кучли азму ирода билан мужодалани давом эттирди.\nНусайба розияллоҳу анҳо ўғиллари Абдуллоҳ ва Ҳабибни кўнгилларида Аллоҳ йўлидаги фидокорлик севгиси билан ўстирди. Ислом байроғининг юксалишида ихлос ва садоқат билан хизмат қилишга ўргатди.\nРасули акрам соллаллоҳу алайҳи васалламнинг вафотларидан сўнг, Нусайба розияллоҳу анҳо қолган умрини Пайғамбаримизни соғиниб, жаннатда у Зот билан учрашадиган кунни кутиб ўтказди. Ҳаётининг охирида иймони берган буюк ҳузур ичида руҳини улуғ Роббига таслим этди.


Сайрам туманида мингга яқин мол бўрдоқилаш майдони бор\nВилоятнинг Сайрам туманида жорий йилнинг тўрт ойи натижасига кўра қишлоқ хўжалик соҳасида ишлаб чиқарилган маҳсулот ҳажми 12 млрд. тенгедан ошди. Ушбу даврда ҳудудда 8451 тонна гўшт, 38969 тонна сут, 5511 минг дона тухум етиштирилган.\nТуманда 917та мол бўрдоқилаш майдони мавжуд бўлиб, уларда ҳозир 32000 бош қорамол бўрдоқиланмоқда. Статистика маълумотларига кўра, туманда 209770 бош қорамол, 72318 бош йилқи, 123249 бош қўй-эчки, 5059 бош чўчқа, 126469 парранда мавжуд.\nУндан ташқари, Сайрам туманида 49та ширкат мавжуд, уларнинг таркибида 3000дан зиёд аъзо бор.\nШунингдек, жорий йили ҳудудда 51110 гектар ерга қишлоқ хўжалик экинлари экилиб, режа 100,6 фоиз бажарилган.\n“Жанубий Қозоғистон” мухбири, 2018-06-18, 10:33 184


Расман: Хаби Алонсо испан жамоасида иш бошлади / CHAMPIONAT.asia\n13:32Роналду 700та гол урган тарихдаги 6-футболчи 0 13:17Любинко Друлович: "Жанубий Корея билан ўйинлар биз учун фойдали бўлди" 6 13:04Сингапур - Ўзбекистон ўйинигача 58 12:48ФИФА президенти тарихий ўйинни кузатиш учун Шимолий Кореяга етиб келди 26 12:35Бу қизиқ. "Пахтакор" ўйинига 1 соат 43 дақиқага кеч қолган Алимов 6 12:31ЖЧ-2022 саралаши. Ўйинлар атрофидаги қизиқарли фактлар 11 12:19Сингапур билан ўйин учун тахминий таркибимиз 38 11:52Роналду700-голи ҳақида: "Мен рекордларни қидирмайман, уларни ўзи мени топади" 13 11:37MLS. Мусобақада танаффус ёхуд АҚШдаги етти жаҳон юлдузи ҳақида 0 11:19"Милан" "Барселона" футболчиси учун МЮ билан курашади 6 10:43Омар Момани карикатураси: Петр Чех хоккейда дебют қилди ва хоккей пенальтисини қайтарди 4 10:40Терма жамоа ўйинга тайёргарликни давом эттирмоқда, бироқ... 25 10:24Даврон Файзиев: "Сингапурни аутсайдерлар қаторига қўшишингиз мумкин, аммо..." 43 09:45“Ювентус” қишда футболчи сотиб оладими? 7 09:29“Барселона” ҳимоячиси сафга қайтди 1\nРасман: Хаби Алонсо испан жамоасида иш бошлади\nТеглар : Реал МадридРеал СосьедадХаби Алонсо\nИспаниялик собиқ футболчи Хаби Алонсо «Реал Сосьедад»нинг иккинчи жамоасига бош мураббий этиб тайинланди.\nБу ҳақда сан-себастьянликларнинг twitter'даги расмий саҳифаси хабар беради.\n37 ёшли Алонсо футболдаги профессионал фаолиятини айнан сосьедадликлар сафида бошлаганди. 2017 йилда бутсаларини михга илган хавбек, ўтган йилнинг ёзида «Реал»нинг ёшлар (U-14) жамоасида мураббий сифатида иш бошлаганди.\nЭслатиб ўтамиз, Хаби Алонсо Испания терма жамоаси ҳамда «Ливерпуль», «Реал» ҳамда «Бавария» клублари сафида умумий 18та совринни қўлга киритганди. Шунингдек, у GQ журнали талқинига кўра 2011 йилнинг энг яхши футболчиси деб топилган.\nМанба\t: twitter.com/RealSociedad\nБэйл бир қарорга келди 4\nАзар танқидлар ҳақида гапирди 5\n"Наполи" футболчиси учун курашда "Реал" "Барселона"ни ортда қолдирмоқда 4\n“Реал” футболчиси январда яна бошқа клубга ўтиши мумкин 1\nГарет Бэйл ҳам жароҳат олди 8


Нью-Йоркда 4 июль куни бўлиб ўтган хот-догни тез ейиш бўйича чемпионатда янги ғолиб аниқланди. «CNN»га асосланиб «Daryo.uz» нинг ёзисича, мусобақанинг янги ғолибига айланган 23 ёшли Меттью Стоуни белгиланган 10 дақиқа ичида 62 та хот-догни паққос туширди.\nСтоуни шоҳсупада Жой Честнатнинг ўрнини эгаллади – Честнат сўнгги саккиз йилдан бери биринчиликни ҳеч кимга бермай келаётганди. Бу йилги мусобақада Честнат 60 та хот-дог кўрсаткичи билан иккинчи ўринни эгаллади.\nЎтган йили Стоуни 56 та хот-догни тановул қилиб, иккинчи бўлганди. Бу йил эса ўз натижасини олтитага яхшилади. «Бунинг учун машқ қилдим. Ғалабага ишончим комил эди, деб айта олмайман, бироқ мусобақага тайёр эдим», – деди ғолиб.\nШунга қарамай, Честнат томонидан 2013 йилда ўрнатилган рекорд дахлсиз қолди – ўшанда у 10 дақиқа ичида 69 хот-догни еб қўйганди.\nАёллар ўртасидаги баҳсларда кетма-кет иккинчи йил Мики Судо ғолиб чиқди. Бу сафар Мики 10 дақиқа ичида 38 та хот-догни тановул қилди, ваҳоланки, ўтган йили ғолиб чиқиш учун 34 та егулик етарли бўлганди. Мусобақада иккинчи бўлган Сонья Томас эса ўз вақтида 45 та хот-догни еб, мусобақа рекордини ўрнатган.\nХот-догни тез ейиш бўйича эркаклар ўртасидаги мусобақалар Нью-Йоркда 1972 йилдан бери ҳар йили ўтказиб келинади. 2011 йилдан аёллар ўртасидаги мусобақалар ҳам ўтказила бошланди. АҚШнинг бошқа шаҳарларида ҳам шундай мусобақалар ташкил этилади.\n13:25 Зимбабвенинг энг хунук эркаги аниқланди


Ўртачирчиқда ота ўз қизини уриб, тан жароҳати етказган\n17:19 / 27.07.2017\nХалқимизда бир кун жанжал бўлган жойдан қирқ кун барака кўтарилади, деган ибора бор. Кўпинча яхши гап-сўзлар билан бошланган улфатлар базми охир-оқибат жанжал-тўполон билан якунланиб, муштлашувгача бориб етади. Энг аянчлиси, бундай ҳолатлардан нафақат уларнинг ўзлари балки, яқинлари ҳам бирдек азият чекадилар.\nТошкент вилояти ИИБнинг хабар беришича, Олмалиқ шаҳрида жорий йилнинг 13 июль куни соат 17.35 ларда шу шаҳарда яшовчи ёлланма ишчи бўлиб ишловчи 1987 йилда туғилган С.Т. шаҳар марказий шифохонасига мастлик ҳолатида бош энса соҳаси жароҳати ва чап кўз атрофи юмшоқ тўқималарини лат ейиши ташхиси билан ётқизилган.\nМазкур ҳолат юзасидан олиб борилган дастлабки суриштирув ишлари вақтида 2017 йилнинг 12 июль куни соат 17.00 ларда Олмалиқ шаҳар Москва кўчаси, 6б-уй рўпарасида жойлашган 14-сонли МЧЖ “Савдо” дўконини олдида ёлланма ишчи, 1993 йилда туғилган Ш.А. таниши С.Т. билан спиртли ичимлик истеъмол қилишиб, маст ҳолатда бўлган А.Ш. келиб чиққан жанжал оқибатида С.Т.ни юз қисмига қўли билан уриб, унга тан жарохати етказганлиги, С.Т. ерга йиқилиб, бош қисмидан тан жарохати олганлиги аниқланган.\nЎртачирчиқ туманида эса жорий йилнинг 2 июль куни соат 13.30 ларда нафақаҳўр, 1949 йилда туғилган М.М. ўзаро жанжаллашиб, оилавий келишмовчилик сабабли, ўз қизи уй бекаси 1982 йилда туғилган В.М.ни уйида уриб, унга тан жароҳати етказган. Натижада В.М. тан жароҳати олиб шифохонага ётқизилган.\n28 июнь куни соат 23.00 ларда Пискент туманида яшовчи, вақтинча ишсиз, 1994 йилда туғилган З.М. Пискент тумани Муротали қишлоқ фуқаролар йиғини марказида ўзаро жанжаллашиб, 1986 йилда туғилган С.П.ни қўли билан уриб, унга тан жароҳати етказган. Натижада жабрланувчи шифохонага ётқизилган.\nҲозирда ушбу ҳолатлар юзасидан тергов ҳаракатлари олиб борилмоқда.\nТошкентда Ички ишлар органлари фаолиятини мувофиқлаштириш бошқармалари ташкил этилади\n“Уйимни ўғри тунади...”. Ёлғон хабар берган фуқароларга нисбатан жиноят иши қўзғатилди\nСамарқандда ўтган «Автопатрул» рейдида қатор қоидабузарликлар аниқланди


Вирусолог ҳинд штаммини юқтирганларда учраётган янги симптом ҳақида айтди - XABAR.INFO\nВирусолог ҳинд штаммини юқтирганларда учраётган янги симптом ҳақида айтди\nPosted on 19.07.2021 19.07.2021 Author Admin\nКоронавируснинг «дельта» версиясини юқтирган оз сонли беморларда ҳид ва таъмнинг бузилиши кузатилади. Беморларда кўпинча ошқозон-ичак касалликлари аломатлари мавжуд. Бу ҳақда россиялик вирусолог, Новосибирск давлат университети (НДУ) биотехнология, микробиология ва вирусология лабораториясининг раҳбари Сергей Нетесов маълум қилди, деб хабар беради TASS.\n«Баъзи симптомлар улуши ортиб бормоқда ва бошқа симптомлар улуши камаймоқда. «Дельта» вариантини юқтирган беморлар орасида ҳид ва таъм бузилиши камдан-кам учрайди, аммо ошқозон-ичак касалликлари симптомлари тобора кўпайиб бормоқда», — деди вирусолог штаммнинг янги симптомлари ҳақидаги саволга жавобан.\nС. Нетесовнинг сўзларига кўра, бу S оқсилининг рецепторлари билан боғланиш доменининг тузилишидаги ўзгаришлар билан боғлиқ. Шунга кўра, унинг ҳужайраларга таъсирининг ўзига хос хусусияти ўзгарган. «Биз улар бир-бири билан яқин алоқада эканликларини кўрамиз. Бундай ҳужайралар ўпкада, қон томирлари деворларида ва ичакда учрайди. Эҳтимол, симптомларнинг ўзгариши бунга боғлиқ», — дея қўшимча қилди у.\nВирусологнинг таъкидлашича, танадаги «дельта» штаммларининг тез ўсиши бунга далилдир. «Бу кўплаб мамлакатларнинг коронавирус маълумотлари билан тасдиқланган. Шунинг учун эмлаш даражаси юқори бўлган мамлакатлар ҳам азият чекмоқда «, — деди С. Нетесов.\nЭслатиб ўтамиз, пандемия бошланганидан бери дунё бўйлаб 190,1 миллион киши коронавирус билан касалланган бўлиб, улардан 4 миллиондан ортиғи вафот этган.\nЮлдуз Усмонова уни “запрет”дан ким олиб чиққанини…\n74 та машина сув остида қолди. Давлат зарар…\nСамарқанддаги боғча мудираси болакайни нега урганини…\nОЛДИНГИ СAХИФAМурод Хонтўраевнинг ҳалокатга учраши бўйича суриштирув олиб борилмоқда\nКЕЙИНГИ СAХИФAМуроджон Хонтўраев вафот этган даҳшатли ЙТҲ иштирокчиларидан бири сирдарёлик бўлиши мумкин (фото)


16 ёшли Доминик ахборот хавфсизлиги танловида...\n09.01.2019 19:51 0 116\nАввал хабар берганимиздек, пойтахтимизда 4-7 январь кунлари CTF.uz (Capture The Flag) — компьютерда ахборот хавфсизлиги очиқ турдаги танловининг якуний босқичи бўлиб ўтди.\nCTF.uz — «Компьютерда ахборот хавфсизлиги очиқ турдаги танлови»нинг биринчи босқичида республикамизнинг барча вилоятлари ва Тошкент шаҳрида саралаш турлари ташкил этилиб, маҳорат дарслари ўтказилди.\n«Компьютерда ахборот хавфсизлиги очиқ турдаги танлови» якуний босқичи Муҳаммад ал-Хоразмий номидаги Тошкент ахборот технологиялари университетида ўтказилди.\nЁш дастурчилар танловда ахборот хавфсизлиги бўйича берилган шифрлаш, кириптографик топшириқларни ечишди. Топшириқлар ахборот хавфсизлиги мутахассислари томонидан тузилган бўлиб, ёш дастурчилар исталган дастурлаш тиллари ёрдамида унга ечим топишлари мумкин бўлди.\nБугун, 9 январь куни мазкур танловнинг тақдирлаш маросими ўтказилди. Шундай қилиб,танловда учинчи ўрин Марат Валидовга, иккинчи ўрин Анвар Қаюмовга насиб қилди. Биринчи ўринга эса 16 ёшли Доминик Галиев сазовор бўлди. Ғолибларга махсус диплом ва эсдалик совғаларини Ўзбекистон Республикаси ахборот технологиялари ва коммуникацияларини ривожлантириш вазири ўринбосари Баҳром Олматов, Халқ таълими вазири ўринбосари Сарвар Бобохўжаев, «Ўзбектелеком» АК бош директори Назиржон Ҳасановлар топширишди. Шунингдек, биринчи ўрин соҳибига 15 млн., иккинчи ўрин эгасига 10 млн., учинчи ўрин ғолибига эса 5 млн. сўм мукофот пуллари топширилди.\nЭслатиб ўтамиз, танлов Ўзбекистон Республикаси ахборот технологиялари ва коммуникацияларини ривожлантириш вазирлиги ташаббуси билан, «Ўзбектелеком» АК ҳомийлигида ўтказилди.\nтанлов ахборот хавфсизлиги CTF.uz


Бразилияда сув тошқини рўй берди\nБразилияда рўй берган сув тошқинлари оқибатида камида 95 нафар фуқаро нобуд бўлди.\nАйни пайтда маҳаллий расмийлар қурбонлар сонининг янада ортиши мумкинлигини айтмоқдалар. Мамлакатда фавқулодда ҳолат эълон қилинди.\nХабарларга кўра, пойтахт Рио Де Жанейрода сўнги 24 соат давомида салкам 24 см ёмғир ёққан.\nРасмийлар пойтахтдаги транспорт инфратузилмаларининг ишдан чиқиши мумкинлигини айтмоқдалар. Ёққан ёмғир ортидан Рио Де Жанейро ва Нитерои шаҳарларида ер кўчкилари ҳам рўй берди.


Имом Бухорийнинг “40 миллион сўм”лик эҳсони | Azon.uz - Ахборот-таҳлилий портал\nИмом Бухорийнинг “40 миллион сўм”лик эҳсони\n1683 21:05 18.04.2021\nИмом Бухорий раҳимаҳуллоҳ нафақат ҳадис илмида, балки саховатпешаликда ҳам пешқадам бўлган. У зотнинг 40 миллион сўмлик хайр-эҳсони сўзимизни исботлайди. Келинг, бу улуғ зотнинг саховатли ишлари билан яқиндан танишамиз.\nИмом Бухорий раҳимаҳуллоҳ аҳли илмнинг ҳолидан доимий тарзда хабар олиб турар эди. Ҳатто ёнида махсус бир ҳамён олиб юрар, бирор ҳожатманд аҳли илмни кўрса, мазкур ҳамёнидаги пулларни уларга ёрдам бериш мақсадида сарфлар эди. Имом Бухорий раҳимаҳуллоҳ эҳтиёжманд аҳли илмларга йигирма ёки ўттиз дирҳам пул беришга одатланган эди. Ҳатто бир сафар Имом Бухорий раҳимаҳуллоҳ бир аҳли илмга ҳамён тўла дирҳамларини эҳсон қилиб юборган. У вақтда бундай ҳамёнлар уч юз дирҳам кумуш тангани ўзига сиғдира олган.\nИслом дини тарихида маошлар, савдо-тижорат ишлари, нафақалар ва хайру эҳсонлар, асосан, дирҳам ва динор тангалар кўринишида амалга оширилган. Дирҳам узоқ вақт давомида Ислом ўлкаларида асосий пул бирлиги сифатида муомалада бўлган. Дирҳам ҳозирда истеъмолдан қолган бўлса-да, баъзи диний аҳкомларни амалга оширишда ўз аҳамиятини сақлаб қолган. Дирҳам ҳар бир давлат ва шаҳарда турлича вазнда зарб этилган бўлиб, уларнинг қийматини ҳозирги пул бирликлари билан солиштириш деярли имконсиз. Лекин дирҳамнинг шаръий миқдори ҳозирга қадар сақланиб қолган. Мазкур шаръий миқдорга суянган ҳолда Имом Бухорий раҳимаҳуллоҳнинг аҳли илмга берган ёрдам пуллари ҳақида бир оз бўлса-да тасаввур ҳосил қилиш мумкин.\nДирҳам кумуш танга бўлиб, қадимда кенг қўлланилган пул бирлиги саналади. Дирҳамнинг шаръий вазни ҳанафийлик мазҳабида 3,125 граммни ташкил қилади. Ҳозирда дирҳамни пул бирликлари билан ифодалашда закот нисоби эътиборга олинмоқда. Яъни 200 (икки юз) дирҳам закот нисоби ҳисобланади. Ўзбекистон Республикаси Мусулмонлар идораси томонидан 1442 ҳижрий йил Рамазон ойи (2021 йил апрель-май) учун закот нисоби 27 200 000 (йигирма етти миллион икки юз минг) сўм этиб белгиланди. Ушбу закот нисобига кўра ҳисобласак, 1 дирҳам ҳозирги миллий валютамизда 136 минг (бир юз ўттиз олти минг) сўмга тенг бўлади.\nДемак, Имом Бухорий раҳимаҳуллоҳ илм йўлида заҳмат чекаётган олим ва талабаларга қуйидаги миқдорда хайр-эҳсон қилиб турган:\n20 дирҳам – 2 миллион 720 минг сўм;\n30 дирҳам – 4 миллион 80 минг сўм;\n300 дирҳам – 40 миллион 800 минг сўм.\nИмом Бухорий раҳимаҳуллоҳ бу пулларни аҳли илмга тутқазар экан: “буни бошқа биров билмасин! Бирор жойда мендан шунча пул олганингни бировга айтиб қўмагин!” – деб шарт қўяр экан. Ҳа, Имом Бухорий раҳимаҳуллоҳ илмнинг ривожига мана шундай ҳисса қўшган!\nАҳли илмга ёрдам бериш, уларнинг ҳолидан хабар олиб туриш бизга аждодларимиздан мерос. Имом Бухорий раҳимаҳуллоҳнинг мазкур сахийлигини эслар эканмиз, миллатимизнинг минг йиллик қадриятларидан бири кўз ўнгимизда гавдаланади.\nИмом Бухорий Эҳсон Махсус таҳлил Танлов вақф\n498 18:20 21.06.2022\n531 20:50 07.06.2022\n722 11:40 03.01.2022\n1178 13:50 25.09.2021\n958 17:05 10.08.2021